title: Liu Xiang

text: Kotiolympialaisissa 2008 Liu joutui keskeyttämään ensimmäisessä alkuerässä pitkäaikaisen akillesjännevamman vuoksi. Hän palasi kilparadoille 13 kuukauden tauon jälkeen 20. syyskuuta 2009 juoksemalla Shanghaissa käydyssä GP-kilpailussa toiseksi ajalla 13,15 s. Myöhemmin samana vuonna hän voitti Aasian-mestaruuden ajalla 13,50. Dohan sisäratojen MM-kilpailuissa 2010 hän sijoittui 60 metrin aitajuoksussa seitsemänneksi. Daegun MM-kilpailuissa 2011 Liu nousi hopealle, kun ensimmäisenä maaliin tullut Dayron Robles hylättiin. Samana vuonna hän voitti Aasian mestaruuskilpailut. Istanbulin sisäratojen MM-kilpailuissa 2012 Liu saavutti hopeaa. Lontoon Olympialaisiin Liu lähti yhtenä suurimmista ennakkosuosikeista, mutta hän karsiutui jatkokierroksilta kaaduttuaan ensimmäisellä aidalla alkuerässään. Kaatumisen yhteydessä Liun akillesjännevamma uusiutui. Ennen lähtöään stadionilta Liu pomppi yhdellä jalalla koko matkan viimeiselle aidalle ja suuteli radan viimeistä aitaa. Colin Jackson kuvaili tätä näkyä erittäin surulliseksi hetkeksi lajille.


title: Allyson Felix

text: Allyson Michelle Felix (s. 18. marraskuuta 1985 Los Angeles, Kalifornia, Yhdysvallat) on yhdysvaltalainen pikajuoksija, kuusinkertainen olympiavoittaja ja 12-kertainen maailmanmestari, jonka päämatkat ovat 200 ja 400 metriä. Hänellä on naisyleisurheilijoista eniten olympiavoittoja ja olympiamitaleiden yhteismäärässä hän jakaa ennätyksen (9 kpl) Jamaikan Merlene Otteyn kanssa.


title: Allyson Felix

text: Felix on 168 senttimetriä pitkä ja painaa 57 kilogrammaa. Häntä valmentaa Bob Kersee, joka aikoinaan tunnettiin myös muun muassa Jackie Joyner-Kerseen valmentajana ja aviomiehenä.


title: Allyson Felix

text: Felix syntyi ja vietti lapsuutensa sekä nuoruutensa Los Angelesissa, Kaliforniassa. Felixin juoksulahjat huomattiin vasta 9. luokalla. Felix kävi Los Angelesin baptistista lukiota. Felix on kristitty. Hän sanoo henkilökohtaisen uskon rauhoittavan hänen mielensä ja kohottavan hänen mielialaansa. Hän sanoo juoksevansa Jumalan kunniaksi.


title: Allyson Felix

text: Vuonna 2001 hän voitti Debrecenissä nuorten maailmanmestaruuden sadalla metrillä ajalla 11,57 ja voitti lisäksi Yhdysvaltain juniorien mestaruuden 200 metrillä. Vuonna 2002 hän sijoittui juniorien MM-kisoissa viidenneksi ja Yhdysvaltain nuorten mestaruuskisoissa toiseksi (23,31).


title: Allyson Felix

text: Felix voitti sisäratojen Yhdysvaltojen mestaruuden 200 metrillä vuonna 2003, mutta karsiutui matkan välierissä Birminghamin MM-hallikisoissa. Toukokuussa 2003 hän juoksi 17-vuotiaana Ciudad de Méxicossa 200 metrillä henkilökohtaisen ennätyksensä 22,11. Pan-Amerikan kisoissa hän saavutti pronssia (22,93), samoin Yhdysvaltain mestaruuskisoissa (22,59). Pariisin MM-kisoissa hänen kisataipaleensa katkesi puolivälieriin.


title: Allyson Felix

text: Vuonna 2004 Felix voitti Yhdysvaltain juniorimestaruuden 200 metrillä ja oli toinen 100 metrillä. Hän voitti 200 metrillä Yhdysvaltain kovatasoiset olympiakarsinnat ajalla 22,28. Ateenan olympialaisissa 18-vuotiaana hän saavutti 200 metrillä hopeaa Jamaikan Veronica Campbellin takana ajalla 22,18.


title: Allyson Felix

text: Vuonna 2005 Felix voitti 200 metrillä Yhdysvaltain mestaruuden maailman kauden kärkiajalla 22,13. Helsingin MM-kisoissa 19-vuotiaana hän voitti kultamitalin ajalla 22,16. Hän saavutti ykkössijan ssa ja .


title: Allyson Felix

text: Osakan MM-kisoissa 2007 Felix voitti toisen MM-kultansa 200 metrillä. Hänen voittoaikansa oli 21,81, jolla hän alitti ensimmäisenä naisena vuoden 2000 jälkeen 22 sekunnin rajan. Hän voitti toiseksi tulleen Veronica Campbellin 0,53 sekunnilla. Voittomarginaali oli suurin sitten vuoden 1948, jolloin Fanny Blankers-Koen voitti Lontoon olympialaisissa 200 metrin juoksun 0,7 sekunnin erolla. Felix oli Osakassa mukana myös molemmissa viesteissä, jotka Yhdysvallat voitti. Ennen Felixiä naisissa vain Marita Koch oli voittanut samoista MM-kisoista kolme kultamitalia. Hän voitti Yhdysvaltain mestaruuden 200 metrillä 2007 ja 2008.


title: Allyson Felix

text: Pekingissä 2008 Felix sijoittui hopealle 200 metrin juoksussa Jamaikan Veronica Campbell-Brownin jälkeen. 4 × 400 metrin viestissä hän voitti kultaa Yhdysvaltain joukkueessa. Hän voitti Yhdysvaltain 200 metrin mestaruuden jälleen 2009. Berliinin MM-kilpailuissa 2009 hän voitti kolmannen kerran peräkkäin 200 metrin maailmanmestaruuden juostuaan ajan 22,02. 4 × 400 metrin viestissä hän juoksi toisen osuuden Yhdysvaltojen kultajoukkueessa. Myöhemmin samana syksynä hän voitti 200 metriä .


title: Allyson Felix

text: Felix voitti Dohan sisäratojen MM-kisoissa 2010 kultaa 4×400 metrin viestissä. Hän voitti samana vuonna Yhdysvaltain mestaruuden 100 metrillä. Vuonna 2011 hän voitti kotimaansa mestaruuden 400 metrin juoksussa. Daegun MM-kilpailuissa hän sai 400 metrillä hopeaa ennätyksellään 49,59 ja 200 metrillä pronssia ajalla 22,42. Lisäksi hän voitti kultaa sekä 4×100 metrin että 4×400 metrin viestissä. Hän voitti 2012 Yhdysvaltojen olympiakarsintojen 200 metriä. Lontoon olympialaisissa 2012 Felix voitti 200 metrillä kultaa ajalla 21,88 ja sijoittui 100 metrillä viidenneksi ennätyksellään 10,89. Hän juoksi lisäksi toisen osuuden Yhdysvaltojen voittoon päättyneissä 4 × 100 ja 4 × 400 metrin viesteissä.


title: Allyson Felix

text: Felix keskeytti 200 metrin loppukilpailun Moskovan MM-kilpailuissa 2013. Hän saavutti IAAF World Relays -kilpailuissa hopeaa 4 × 100 metrin viestissä 2015. Hän voitti samana vuonna Yhdysvaltojen-mestaruuden 400 metrillä. Hän voitti Pekingin MM-kilpailuissa 2015 kultaa 400 metrillä ajalla 49,26 sekä sai hopeaa molemmissa viesteissä. Hän voitti Yhdysvaltojen-mestaruuden 400 metrillä 2016. Rion olympialaisissa hän voitti kultaa kummassakin viestissä ja sai 400 metrillä hopeaa ajalla 49,51. Lontoon MM-kilpailuissa 2017 hän saavutti kultaa molemmissa viesteissä ja pronssia 400 metrillä ajalla 50,08.


title: Kim Collins

text: Kim Collins (s. 5. huhtikuuta 1976) on saintkittsnevisläinen pikajuoksija ja maailmanmestari.


title: Kim Collins

text: Ensimmäisissä arvokisoissaan Atlantan olympialaisissa 1996 hän karsiutui 100 metrin puolivälierissä. 1997 MM-kisoissa Ateenassa Collins ei päässyt 100 metrin alkueristä jatkoon. Hän sai 100 metrillä hopeaa Keski-Amerikan ja Karibian mestaruuskilpailuissa 1999. Sevillan MM-kilpailuissa 1999 hän karsiutui 100 ja 200 metrin alkuerissä. 2000 Sydneyn olympialaisissa hän pääsi ensimmäistä kertaa arvokisojen 100 metrin finaaliin, jossa sijoittui seitsemänneksi. 200 metrillä hän karsiutui välierissä. Hän voitti Keski-Amerikan ja Karibian mestaruuden 100 ja 200 metrillä 2001. 2001 Edmontonin MM-kisoissa Collins voitti pienelle maalleen kautta aikain ensimmäisen MM-mitalin sijoituttuaan 200 metrillä pronssille ajalla 20,20. Lisäksi hän sijoittui viidenneksi 100 metrillä.


title: Kim Collins

text: 2002 Kansainyhteisön kisoissa Manchesterissa Collins voitti 100 metrin kilpailun maansa ennätysajalla 9,98. Kisan jälkeen hän jäi kiinni doping-testissä kielletyn lääkeaineen käytöstä, mutta osoittautui, että lääkeaine kuului osana Collinsin astmalääkitykseen. Tämän johdosta Collins selvisi rikkeestä varoituksella ja sai pitää mitalinsa. Samana vuonna Collins oli sadalla metrillä toinen sekä GP-finaalissa Pariisissa että yleisurheilun maailmancupissa Madridissa.


title: Kim Collins

text: Collins jatkoi hyviä esitykseen 2003 halli-MM-kisoissa Birminghamissa sijoituttuaan 60 metrillä hopealle Justin Gatlinin takana maansa ennätysajalla 6,53. Hän voitti jälleen Keski-Amerikan ja Karibian mestaruuden 100 metrillä. Hänen hyvät esityksensä jatkuivat läpi kauden, ja huipentuivat Pariisin MM-kisoihin, missä hän voitti sadan metrin maailmanmestaruuden ajalla 10.07.


title: Kim Collins

text: 2004 Ateenan olympialaisissa Collins sijoittui kuudenneksi sadalla metrillä, mutta palasi 2005 Helsingin MM-kisoissa takaisin arvokisojen mitalikantaan sijoituttuaan 100 metrillä pronssille ajalla 10,05. Vuonna 2007 hän sijoittui Pan-Amerikan kisoissa 100 metrillä viidenneksi ja karsiutui Osakan MM-kilpailuissa saman matkan välierissä. Valencian sisäratojen MM-kilpailuissa 2008 hän jakoi 60 metrillä hopeamitalin Dwain Chambersin kanssa ajalla 6,54. Pekingin olympialaisissa 2008 hän sijoittui 200 metrillä kuudenneksi ja karsiutui 100 metrin välierissä. Berliinin MM-kilpailuissa 2009 hän karsiutui sekä 100 että 200 metrillä puolivälierissä.


title: Kim Collins

text: Collins ilmoitti syksyllä 2009 lopettavansa uransa, mutta hän kuitenkin kilpaili uudestaan jo seuraavana kesänä. Hän sai 2011 Keski-Amerikan ja Karibian mestaruuskilpailuissa pronssia 4 × 100 metrin viestissä. Saman vuoden Daegun MM-kilpailuissa hän sijoittui 100 metrillä kolmanneksi ajalla 10,09 ja hänestä tuli 35-vuotiaana matkan vanhin MM-mitalisti. 200 metrillä hän karsiutui välierissä. 4 × 100 metrin viestissä hän juoksi toisen osuuden St. Kitts ja Nevisin saavuttaessa pronssia ajalla 38,49. Pan-Amerikan kisoissa 2011 hän saavutti 100 metrillä hopeaa ajalla 10,04.


title: Kim Collins

text: Collins juoksi Bottropissa 29. toukokuuta 2016 100 metrin Saint Kitts ja Nevisin ennätyksen 9,93, joka on samalla 40-44-vuotiaiden maailmanennätys. Collinsin aiempi ennätys oli Lontoossa 20. heinäkuuta 2014 juostu 9,96, joka on edelleen 35–39-vuotiaiden maailmanennätys. Collins paransi vuonna 2015 kolme kertaa kotimaansa 60 metrin sisäratojen ennätystä päätyen Łódźissa 17. helmikuuta aikaan 6,47. Hän karsiutui Pekingin MM-kilpailuissa 2015 100 metrin alkuerissä. Portlandin MM-hallikilpailuissa 2016 hän oli 60 metrillä kahdeksas. Rio de Janeiron olympialaisissa 2016 hän karsiutui 100 metrin välierissä.


title: Priessnitz

text: Priessnitz on tšekkiläinen rockyhtye. Se perustettiin vuonna 1990 lähinnä Chlapi z prácen jäsenistä. Priessnitz julkaisi ensimmäisen albuminsa, "Freiwaldaun" vuonna 1992.


title: Azad

text: Azad (s. 1. tammikuuta 1974) on saksalainen rap-artisti. Hän on kurdi ja muutti lapsena vanhempiensa kanssa Kurdistanista Saksaan. Azad toimi aiemmin rap-yhtyeessä Asiatic Warriors. Sen hajottua hän aloitti soolouran. Azad on julkaissut tähän mennessä yhdeksän sooloalbumia. Azad oli myös rap-yhtyessä nimeltään Agro-Berlin. Sen hajottua hän aloitti soolouran. Azad ja Bushido ovat tehneet monta yhteistä kappaletta.


title: Luettelo monikielisistä artisteista ja yhtyeistä

text: Tämä on luettelo artisteista ja yhtyeistä, joilla on useampia laulukieliä.


title: Gåte

text: Gåte on norjalainen yhtye, joka soittaa norjalaista kansanmusiikkia, jossa on vaikutteita rockista ja elektronisesta musiikista. Yhtyeen musiikkia luonnehditaan joskus progressiiviseksi folk rockiksi.


title: Gåte

text: Gåte perustettiin Trøndelagissa vuonna 1999. Yhtyeen ensimmäinen täysimittainen albumi oli "Jygri" vuodelta 2002. Yhtye ilmoitti jäävänsä tauolle syyskuussa 2005.


title: Trio Bulgarka

text: Trio Bulgarka on bulgarialainen lauluyhtye. Se teki levytyssopimuksen Bulgaria Balkantonin kanssa vuonna 1987. Vuonna 1989 Trio Bulgarka oli mukana Kate Bushin albumilla "The Sensual World".


title: Baha Men

text: Baha Men on bahamalainen yhtye, joka esittää junkanoo-musiikista vaikutteita saanutta pop- ja hip hop -musiikkia. He nousivat suosioon alun perin Anslem Douglasin tekemän ja esittämän kappaleen "Who Let the Dogs Out?" myötä vuonna 2000. "Who Let the Dogs Out?" oli jääkiekon SM-liigajoukkue Espoo Bluesin maalilaulu.


title: Barka Vall

text: Barka Vall on ahvenanmaalainen folk rock -yhtye. Se perustettiin vuonna 1998. Yhtye käyttää sekä perinteisiä että nykyaikaisia soittimia ja esittää enimmäkseen omaa materiaalia. Yhtyeen ensimmäinen albumi oli "Skogsflot" vuodelta 2000.


title: Marty Turco

text: Marty Archibald Turco (s. 12. elokuuta 1975 Sault Ste. Marie, Ontario, Kanada) on kanadalainen entinen jääkiekkomaalivahti, joka edusti NHL-uransa aikana Dallas Starsia, Chicago Blackhawksia ja Boston Bruinsia.


title: Marty Turco

text: Dallas Stars varasi Turcon kesän 1994 NHL:n varaustilaisuudessa. Hänen varausnumeronsa oli #124. Turco pelasi vuosina 1994–1998 Michigan yliopiston jääkiekkokiekkojoukkueessa. Turco siirtyi pelaamaan Michiganin IHL-joukkueeseen syksyllä 1998.


title: Marty Turco

text: Kausina 2000–2001 ja 2001–2002 Turco pääsi ylös NHL:ään. Hän pelasi Dallasissa konkarivahti Ed Belfourin kakkosmaalivahtina. Kyseisinä kausina Turco pelasi yhteensä 57 ottelua NHL:ssä. Kesällä 2002 Belfour siirtyi Toronto Maple Leafsiin ja Turco nousi Dallasin ykkösvahdiksi. Hän pelasi kaudella 2002–2003 runkosarjassa 55 ottelua, joista voitti 31.


title: Marty Turco

text: Tuonkin jälkeen hän pelasi Dallasissa hyvin ja hänen asemansa joukkueessa oli vakaa. Turco tunnetaan erittäin kuumaverisenä maalivahtina. Turcon siirto Chicago Blackhawksin joukkueeseen kaudelle 2010–2011 varmistui, kun Chicago ei päässyt sopimusneuvotteluissa yhteisymmärrykseen suomalaismaalivahti Antti Niemen kanssa. Niemen siirto johtui Chicagon palkkakatosta, jonka alle Niemen uusi 2,75 miljoonan dollarin arvoinen sopimus ei mahtunut. Chicago hankki Turcon Niemen korvaajaksi. Kaudella 2010–2011 Turco aloitti kauden Blackhawksien ykkösmaalivahtina, mutta menetti paikkansa nuorelle haastajalle Corey Crawfordille. Runkosarjassa 2010–2011 Turco merkkautti 29 ottelussa torjuntaprosentin 89,7% ja päästetyjen maalien keskiarvon 3,02. Turco ei pelannut yhtään pudotuspeliottelua kauden 2010–2011 aikana, vaan Crawford pelasi ne kaikki. Turcon sopimus Chicagon kanssa päättyi kauden loputtua.


title: Marty Turco

text: Kauden 2011–2012 Turco aloitti Itävallan liigan Red Bull Salzburgissa, ja torjui seuran European Trophyn voittoon. Kesken kauden 2011–2012 Boston Bruinsin kakkosvahti Tuukka Rask loukkaantui, ja Bruins hankki Turcon Raskin korvaajaksi. Turco läpäisi waiver-listan ja liittyi niin Bostonin joukkueeseen, Tim Thomasin kakkosvahdiksi.


title: Kajto

text: Kajto on alankomaalainen rockyhtye, jonka sanoitukset ovat esperantoksi. Yhtye julkaisi ensimmäisen albuminsa vuonna 1989.


title: Vinilkosmo

text: Vinilkosmo on Floréal Martorellin johtama kaikenlaista esperantonkielistä musiikkia julkaiseva levy-yhtiö.


title: Vinilkosmo

text: Se julkaisee muun muassa seuraavien artistien ja yhtyeiden musiikkia:


title: Erhu

text: Erhu (二胡, pinyin èrhú) on kiinalainen kaksikielinen jousisoitin. Sitä käytetään kiinalaisessa musiikissa sekä soolosoittimena että yhtyeissä. Erhu kuuluu niin sanottuun huqin-soitinten ryhmään. Erhua on käytetty kiinalaisessa musiikissa yli tuhannen vuoden ajan. Erhu on kehittynyt kaksikielisestä kiinalaisesta xiqin-luutusta, jonka juuret löytyvät tuhat vuotta sitten Kiinassa eläneen mongolialaisen Xi-kansan keskuudesta.


title: Erhu

text: Erhun kahdeksankulmainen resonaattori on tavallisesti tehty eebenpuusta tai santelipuusta, ja sen etuosan aukko on peitetty pytonkäärmeen nahalla. Käärmeennahka antaa soittimelle sen ainutlaatuisen sointivärin. Kaikukopasta lähtee pystysuora kaula, jonka päässä on kaksi suurta viritystappia.


title: Erhu

text: Toisin kuin länsimaisissa jousisoittimissa, erhussa ei ole otelautaa, vaan sen kieliä painetaan ilmassa. Toinen erhun ominaispiirre on sen 76 senttimetriä pitkä jousi. Kaareva jousi päällystetään hevosenjouhilla ja kiinnitetään kahden kielen väliin siten, ettei sitä voi irrottaa. Erhun kielet tehdään perinteisesti silkistä, mutta nykyään käytetään myös metallisia kieliä.


title: Erhu

text: Erhua soitetaan istualtaan, resonaattori vasenta reittä vasten. Vasen käsi liikkuu pystysuunnassa etsien oikeaa sävelkorkeutta samalla kun oikea käsi liikuttaa jousta vaakasuunnassa.


title: Erhu

text: Kielet on yleensä viritetty länsimaisen puhtaan kvintin päähän toisistaan (yleensä d4 ja a4). Soittimessa ei ole otelautaa, joten soitosta kuuluva ääni liikkuu saumattomasti ja ääni voi kuulostaa länsimaiseen sävellajikeskeiseen musiikkiin tottuneelle alkuun "epävireiseltä". Nykymusiikissa erhua voi soittaa myös näppäillen, jolloin syntyy vaimea ja kaiuton ääni.


title: Kaunis mieli

text: Kaunis mieli () on vuonna 2001 ensi-iltansa saanut Ron Howardin ohjaama elokuva, joka kertoo taloustieteen Nobelin saaneesta John Nashista ja tämän kokemuksista skitsofreniasta. Elokuva on saanut aiheensa Sylvia Nasarin Pulitzer-ehdokkaana olleesta kirjasta "A Beautiful Mind". Elokuvan pääosassa professori Nashia näyttelee Russell Crowe. Muissa tärkeissä rooleissa ovat Jennifer Connelly, Ed Harris ja Paul Bettany. Elokuva on palkittu muun muassa neljällä Oscar-palkinnolla.


title: Kaunis mieli

text: Elokuvaa ei voi pitää Nashin elämäkertana eikä elokuvaversiona Nasarin kirjasta, vaan se on draama, joka on saanut aiheen Nashin elämästä. Elokuvaa on arvosteltu Nashin elämän liiallisesta yksinkertaistamisesta ja silottelusta.


title: Kaunis mieli

text: On vuosi 1947 ja John Nash (Russell Crowe) saapuu Princetonin yliopistoon uutena jatko-opiskelijana. Vaikka Nashille luvattiin antaa yhden hengen huone, hän saa siitä huolimatta yllätyksekseen huonetoverin, kirjallisuutta opiskelevan Charles Hermanin (Paul Bettany), joka saapuu paikalle juuri, kun Nash on muuttamassa huoneeseen. Kaksikosta tulee pian parhaat ystävät. Nash tapaa myös joukon muita matemaattisesti ja tieteellisesti lahjakkaita jatko-opiskelijoita: Martin Hansenin (Josh Lucas), Richard Solin (Adam Goldberg), Ainsleyn (Jason Gray-Stanford) ja Benderin (Anthony Rapp). Myös heidän ja Nashin välille syntyy ystävyys, tosin hieman erikoislaatuinen. Nash myöntää Hermanille, että hän osaa käsitellä numeroita paremmin kuin ihmisiä.


title: Kaunis mieli

text: Princetonin matematiikan laitoksen esimies (Judd Hirsch) ilmoittaa Nashille, joka on jäänyt useasti pois hänen tunneiltaan, ettei tämä voi ruveta töihin ennen kuin tämä on tehnyt edes jonkinlaisen tutkielman. Esimies kannustaa Nashia etsimään tutkielmaansa varten jonkin hyvin omaperäisen aiheen. Lopulta Nash saa innoitteen eräältä baarissa näkemältään naiselta (Eva Burkley) ja kehittää sen perusteella peliteorian käsitteitä. Saatuaan opiskelunsa Princetonin yliopistossa päätökseen Nash saa arvovaltaisen viran Massachusettsin teknillisestä korkeakoulusta (MIT) yhdessä ystäviensä Solin ja Benderin kanssa.


title: Kaunis mieli

text: On vuosi 1953. Opettaessaan MIT:ssä eräälle ryhmälle differentiaali- ja integraalilaskentaa Nash esittää liitutaululla kiintoisan ongelman, jonka hän haluaa oppilaidensa ratkaisevan. Nash ei tunne kovinkaan suurta mielenkiintoa opettamiseen, ja hänen harhanäkynsä saavat joskus hänet jättämään oppitunnin kokonaan väliin. Eräs opiskelija, Alicia Larde (Jennifer Connelly), saapuu Nashin toimistoon kysymään tältä tämän poissaolon syytä ja pyytää tätä samalla myös illalliselle. Kaksikko rakastuu toisiinsa, ja lopulta he menevät naimisiin.


title: Kaunis mieli

text: Palatessaan kerran vierailulle Princetoniin Nash törmää entiseen huonetoveriinsa Hermaniin. Nash tapaa myös Hermanin pienen sukulaistytön, Marceen (Vivien Cardone), josta pitää saman tien. Myöhemmin Nash saa kutsun Pentagonin salaiselta puolustusvirastolta, joka haluaa Nashin murtavan erään vihollisten monimutkaisen, koodeihin perustuvan yhteydenpidon. Nash pystyy purkamaan koodin päässään muiden koodinmurtajien tyrmistykseksi. Samalla Nash myös tapaa salaperäisen William Parcherin (Ed Harris), joka työskentelee Yhdysvaltain puolustusministeriössä. Osin sermin taakse kätkeytynyt Parcher seuraa sivusta Nashin suoritusta koodien parissa. Parcher antaa Nashille uuden työn ja käskee tämän etsiä aikakaus- ja sanomalehdistä kaavoja, ilmeisesti voidakseen estää erään neuvostoliittolaisten punoman juonen. Nashin on kirjoitettava säännöllisesti raportti löydöksistään ja laitettava se erityiseen postilaatikkoon. Jouduttuaan tulittavien neuvostoliittolaisten jahtaamaksi Nashista tulee yhä vainoharhaisempi ja hän alkaa käyttäytyä epävakaasti.


title: Kaunis mieli

text: Seurattuaan miehensä epävakaata käytöstä Alicia tekee ilmoituksen psykiatriseen sairaalaan. Pitäessään myöhemmin vierasluentoa Harvardin yliopistossa Nash tajuaa, että vihamielinen ihmisjoukko pitelee häntä silmällä. Nash yrittää paeta, mutta hänet saadaan kiinni, tyynnytetään rauhoittavilla ja viedään psykiatriseen laitokseen. Laitokseen sulkeminen saa Nashin uskomaan yhä vankemmin siihen, että neuvostoliittolaiset (eli psykiatrisen laitoksen virkamiehet) aikovat yrittää puristaa hänestä ulos tietoja. Lopulta hän yrittää kaivaa verisesti ulos käteensä istutetun implantin, joka asetettiin hänen kämmenensä selkäpuolelle MIT:n kampuksella sijaitsevassa hylätyssä varastossa ja jonka piti ilmeisesti toimia puolustusministeriön kuuntelulaitteena.


title: Kaunis mieli

text: Epätoivoinen Alicia, joka tuntee velvollisuudekseen auttaa miestään, käy Nashin mainitseman postilaatikon luona ja hakee sieltä kaikki tämän ”huippusalaiset” asiakirjat, joita ei ole koskaan avattukaan. Kun Nash saa tietää tästä, hän joutuu myöntämään sen tosiasian, että hän on kuvitellut kaiken. Sekä puolustusministeriön agentti William Parcher että Nashin salainen tehtävä murtaa neuvostoliittolaisia viestejä ovat kaikki olleet harhaa. Asiat saavat vielä toisen yllättävän käänteen, kun paljastuu, että Nashin ”tuhlaajahuonetoveri” Herman ja tämän sukulaistyttö Marcee ovat myös Nashin mielikuvituksen tuotetta.


title: Kaunis mieli

text: Saatuaan sarjan insuliinisokkiterapiaa Nash pääsee pois psykiatriselta laitokselta, kunhan hän vain muistaa ottaa säännöllisesti hänelle määrättyjä antipsykootteja. Lääkkeillä on kuitenkin negatiivisia sivuvaikutuksia, jotka huonontavat Nashin seksuaali- ja tunne-elämää ja, mikä pahempaa, hänen älykapasiteettiaan. Turhautunut Nash lopettaa lääkityksensä ja ryhtyy kätkemään pillereitään, minkä seurauksena hän vajoaa jälleen psykoosiin.


title: Kaunis mieli

text: Kylvettäessään pientä poikaansa vuonna 1956 Nash jättää tämän yllättäen yksin ammeeseen ja vaeltaa pois, kun hänen huomionsa harhautuu. Sillä välin Alicia on takapihalla ottamassa pyykkejä pois kuivumasta. Äkkiä hän kuitenkin huomaa takaportin olevan auki. Alicia saa selville, että Nash on muuttanut erään läheisessä metsässä sijaitsevan hylätyn vajan toimistoksi jatkaakseen töitä Parcherille. Alicia arvaa, mitä on tapahtunut, ja juoksee takaisin taloon kohtaamaan Nashin. Hän ehtii juuri ja juuri pelastaa heidän lapsensa hukkumasta ammeeseen. Nash kertoo kiihtyneelle Alicialle, että Herman huolehti heidän pojastaan sillä aikaa, kun hän itse oli poissa. Alicia kiirehtii puhelimeen soittaakseen psykiatrisesta sairaalasta apua. Nash näkee yllättäen Parcherin, joka kehottaa tätä tappamaan oman vaimonsa. Nash kuitenkin kieltäytyy vihaisesti tekemästä niin. Kun Parcher osoittaa aseella Aliciaa, Nash hyökkää Parcherin kimppuun ja tyrkkää siinä samassa Alician ja vauvan vahingossa lattialle. Alicia pakenee peloissaan ulos talosta lapsi sylissään, mutta Nash astuu Alician auton eteen estääkseen tätä lähtemästä. Nash kertoo Alicialle: ”Hän ei koskaan vanhene.” Nash viittaa näillä sanoilla Marceehen, joka on kaikista kuluneista vuosista huolimatta pysynyt täsmälleen samanikäisenä pikkutyttönä. Tämän oivalluksen myötä Nash hyväksyy viimein sen, että vaikka Herman, Parcher ja Marcee vaikuttavat kovin todellisilta, he ovat siitä huolimatta vain hänen oman mielensä luomuksia.


title: Kaunis mieli

text: Nashin ja Alician eteen tulee vaikea valinta: heidän pitää päättää, täytyykö Nashin syödä koko loppuikänsä antipsykootteja, jotka heikentävät hänen älykkyyttään, vai tulisiko heidän yrittää elää normaalia elämää Nashin vainoharhoista huolimatta. Pari valitsee lopulta jälkimmäisen vaihtoehdon. Nash hyvästelee tietoisesti Hermanin, Parcherin ja Marceen iäksi yrittäessään kontrolloida harhojaan ja olla ruokkimatta omia ”demonejaan”. Hän kiittää Hermania siitä, että tämä on ollut hänen paras ystävä niin monen vuoden ajan, ja jättää itkuiset hyvästit Marceelle. Nash silittää Marceen hiuksia, kutsuu tätä ”pikkuiseksi” ja kertoo sekä tytölle että Hermanille, ettei hän puhu heidän kanssaan enää koskaan. Molemmat jatkavat silti Nashin vainoamista, ja Herman sättii tätä heidän ystävyytensä katkaisemisesta. Nash oppii kuitenkin olemaan välittämättä heistä.


title: Kaunis mieli

text: Vuosien myötä Nash ikääntyy ja lähestyy vanhaa ystäväänsä ja kilpailijaa, Martin Hansenia, josta on nyt tullut Princetonin matematiikan laitoksen esimies. Hansen antaa Nashin työskennellä yliopiston kirjastossa ja kuunnella luentoja. Vaikka Nash kärsiikin yhä hallusinaatioista ja mainitsee käyttävänsä uusia lääkkeitä, hän pystyy siitä huolimatta elämään psykoottisten kausiensa kanssa. Hän suhtautuu tilaansa tyynesti ja varmistaa humoristisesti, että hänen tapaamansa uudet ihmiset ovat oikeita eivätkä harhoja.


title: Kaunis mieli

text: Lopulta Nash saa jälleen oikeuden opettaa. Vuonna 1994 Nashin kollegat kunnioittavat häntä hänen matemaattisista saavutuksistaan. Nash saa myös Nobelin taloustieteen palkinnon vallankumouksellisesta työstään peliteorioiden saralla. Nash ja Alicia ovat juuri lähtemässä Nobelin jakotilaisuudesta Tukholmasta, kun Nash huomaa Hermanin, Marceen ja Parcherin seisomassa ja seuraamassa häntä kasvoillaan tyhjä ilme. Alicia kysyy Nashilta: ”Mitä nyt?” Nash vastaa: ”Ei mitään. Ei kerrassaan mitään.” He jatkavat yhdessä matkaansa.


title: Héroes del Silencio

text: Héroes del Silencio on espanjalainen rockyhtye. Se perustettiin Zaragozassa 1980-luvun puolivälissä. Yhtyeen ensimmäinen täysimittainen albumi, "El mar no cesa" myi platinaa parissa viikossa. Vuonna 1991 Héroes del Silencio esiintyi "Rock Against Racism" -festareilla Berliinissä.


title: Forssan kirkko

text: Forssan kirkko sijaitsee kaupungin keskustassa niin sanotulla Ståhlmanin kalliolla. Kirkko rakennettiin 1914–1917 Kalliomäen kaupunginosaan arkkitehti Josef Stenbäckin piirustusten mukaan. Punatiilinen kirkko edustaa uusgoottista ja kansallisromanttista tyyliisuuntaa.


title: Forssan kirkko

text: Kirkon vihki käyttöön teologian tohtori Erkki Kaila 15. syyskuuta 1918. Kirkon rakentamiseen vaikutti osaltaan Forssa-yhtiö. Työntekijöille haluttiin rakentaa oma kirkko, ettei tarvitsi matkustaa Tammelaan kirkonmenoihin.


title: Forssan kirkko

text: Kirkko on rakennettu itä-länsisuuntaan, mutta hieman poikkeavasti pääovi on itäpäädyssä, ja alttaritaulu sekä kirkon torni länsipäädyssä. Kirkosta itään sijaitsee Kalliomäen kaupunginosa, joka aikoinaan oli tehtaan työväen asuinaluetta. Perinteisesti kirkon alttari rakennettiin nousevan auringon puolelle.


title: Forssan kirkko

text: Kirkon erikoisuus on sen kuoriosan kolme lasimaalausta, jotka on maalannut Erik O. W. Ehrström. Teokset esittävät Jeesuksen syntymää, ristiinnaulitsemista ja ylösnousemusta. Maalaukset ovat vuodelta 1923.


title: Forssan kirkko

text: Kirkon tornissa on kolme kelloa, jotka on lahjoittanut K.E. Palmen. Kelloille on annettu nimet "De Gloria, Patriae Lux ja Labori Pax (Jumalalle kunnia, Isänmaalle valo ja Työlle rauha)".


title: Forssan kirkko

text: Nykyiset urut ovat vuodelta 1979. 34-äänikertaiset urut on valmistanut Urkutehdas Veikko Virtanen.


title: Forssan kirkko

text: Kirkon sisätilat peruskorjattiin vuonna 1998 ja ulkoalueet ehostettiin vuonna 2000. Kirkkorakennuksen julkisivut, etenkin rapistunut torni, korjattiin kesän 2006 aikana.


title: Kukkavihko

text: Kukkavihko on kukkien asettelun termi, joka kuvaa suurta kukkakimppua, jota ei ole tarkoitus pitää maljakossa vaan jonkin paikan koristeena. Erityisesti puhutaan hautavihkosta; myös suurta morsiuskimppua voidaan sanoa vihkoksi. Samoin merkkipäivinä muistomerkeille lasketaan usein kukkavihko.


title: Kukkavihko

text: Hautajaisten ja hautamuistomerkkien kukkalaitteena vihko on syrjäyttänyt seppeleen yksityishenkilöiden käytössä lähes kokonaan. Järjestöt ja valtiovieraat laskevat yhä jonkin verran seppeleitä.


title: Demokraattisen valinnan yhteisö

text: Demokraattisen valinnan yhteisö (Содружество демократического выбора, СДВ) on lyhenne demokratian yhteisöstä Baltian, Mustanmeren ja Kaspianmeren alueilla, minkä tarkoituksena on muodostaa vaihtoehdo Itsenäisten valtioiden yhteisölle (IVY).


title: Demokraattisen valinnan yhteisö

text: Yhteisö perustettiin 2. joulukuuta 2005 toimimaan keskusteluforumina Ukrainan, Moldovan, Latvian, Liettuan, Viron, Puolan, Slovenian, Makedonian, Romanian ja Georgian kesken.


title: Demokraattisen valinnan yhteisö

text: Ajatus yhteisön perustamisesta nousi esille 31. maaliskuuta 2005 Kirgisiassa, missä Georgian ulkoasiainministeri Salome Zurabišvili ja Ukrainan ulkoasiainministeri Boris Tarasjuk kävivät sovittelemassa vallasta syöstyn Askar Akajevin ja uuden hallinnon välisiä suhteita.


title: Demokraattisen valinnan yhteisö

text: Perustajajäseniksi tulivat oranssin vallankumouksen läpikäynyt Ukraina ja ruusujen vallankumouksen kokenut Georgia. Boris Tarasjukin mukaan Ukrainan ja Georgian kokemuksia voitaisiin hyödyntää entisten neuvostotasavaltojen siirtymisessä rauhanomaisesti demokratiaan.


title: Demokraattisen valinnan yhteisö

text: Vastauksena epäilyksiin vallankumouksen viemisestä muihin maihin Ukrainan ja Georgian presidentit Viktor Juštšenko ja Mikheil Saakašvili totesivat Kirgisiassa Biškekissä ulkoministereiden esittelemässä julkilausumassa, ettei vallankumousta voi viedä. Se kypsyy itsestään. Samaan aikaan neuvoteltiin Georgian, Ukrainan, Uzbekistanin, Azerbaidžanin sekä Moldovan GUUAM:n toiminnan elvyttämisestä uudelleen.


title: Let Go (Avril Lavignen albumi)

text: Let Go on poprocklaulaja Avril Lavignen ensimmäinen albumi, joka julkaistiin 4. kesäkuuta 2002. Sitä myytiin yli neljätoista miljoonaa kappaletta. Albumin kokonaiskesto on 48 minuuttia ja 38 sekuntia.


title: Let Go (Avril Lavignen albumi)

text: Albumin ensimmäinen single oli "Complicated", josta tuli suuri hitti ympäri maailmaa. Toisena singlenä julkaistiin "Sk8er Boi", joka menestyi myös hyvin, mutta jäi Billboard-listalla odotettua alemmille sijoille. Balladi "I'm With You" yllätti jotkut nousemalla kolmantena singlenä jopa Billboard-listan neloseksi. Viides single "Losing Grip" jäi pettymykseksi. Kuudentena singlenä julkaistiin "Mobile", mutta ainoastaan Australiassa.


title: Kalamashaka

text: Kalamashaka on kenialainen raptrio. Se perustettiin vuonna 1995. Yhtyeellä on sekä englannin- että swahilinkielisiä kappaleita. Kalamashakan ensimmäinen albumi, "Ni Wakati" julkaistiin vuonna 2001.


title: Under My Skin

text: Under My Skin on kanadalaisen pop-rocklaulajan Avril Lavignen toinen albumi, joka julkaistiin 25. toukokuuta 2004. Albumin kokonaiskesto on 43 minuuttia ja 31 sekuntia.


title: Under My Skin

text: "Under My Skin" ei menestynyt Lavignen esikoisalbumin "Let Go" tavoin, mutta albumin singlet pärjäsivät listoilla hyvin. Ensimmäinen single "Don't Tell Me" nousi hitiksi monissa maissa ja sen paras sijoitus Billboard-listalla oli 22. "Take Me Away" julkaistiin vain radiossa soitettavana singlenä Kanadassa ja Australiassa. Toinen kansainvälinen single "My Happy Ending" menestyi albumin singleistä parhaiten, päästen Billboard-listan sijalle yhdeksän. Kolmas single "Nobody's Home" menestyi myös hyvin, vaikka sijoittuikin "My Happy Endingiä" huonommin lähes kaikkialla. Neljäs single, "He Wasn't", jäi pettymykseksi, kuten myös ainoastaan Yhdysvalloissa julkaistu radiosingle "Fall to Pieces".


title: Under My Skin

text: Slipped away -kappale jäi hieman vähemmälle huomiolle, kuin muut albumin kappaleet, vaikka se olikin Avrilille ehkä hieman tärkeämpi. Avril oli omistanut kappaleen isoisälleen, joka menehtyi Avrilin ollessa kiertueella.


title: Fallen (Evanescencen albumi)

text: Fallen on rockyhtye Evanescencen albumi, joka julkaistiin vuonna 2003. Vuonna 2004 albumista julkaistiin uusi versio, jolla on mukana myös ”My Immortal” -kappaleen radioversio ”My Immortal (Band Version)”.


title: Fallen (Evanescencen albumi)

text: Albumia on myyty maailmanlaajuisesti yli 15 miljoonaa kappaletta, ja se on myynyt yhdysvalloissa 7-kertaista platinaa. Suomessakin se oli vuoden 2003 toiseksi myydyin ulkomainen albumi yli 50 000 kopion myynnillä. Korkeimmillaan albumi oli Suomen albumilistalla listaykkösenä.Japanin bonuskappale


title: Virtsaputkentulehdus

text: Virtsaputken tulehdus eli uretriitti (puhekielessä myös pissatauti tai virtsatietulehdus) on virtsaputkessa esiintyvä tulehdus. Sen yleisin oire on kipu virtsatessa. Virtsaputken tulehdus on hoidettavissa antibiooteilla.


title: Virtsaputkentulehdus

text: Sairaus on yleisempi naisilla kuin miehillä, mikä johtuu siitä, että naisten virtsaputki on lyhyempi kuin miesten, joten bakteerit kulkeutuvat virtsarakkoon helpommin. Sairaus ei tartu muilta eikä myöskään yleisistä tautipesäkkeistä, kuten esimerkiksi yleisen vessan istuimelta tai uimaloista. Sen aiheuttavat ihmisen oman peräaukon ympäristön bakteerit, jotka pääsevät kipuamaan virtsaputken kautta virtsarakkoon. Toistuvien virtsaputken tulehduksien syitä voivat olla heikentynyt limakalvopuolustus (esim. vaihdevuosien tai hormonaalisen ehkäisyn takia), sukupuoliyhdyntä, kulkuesteet virtsaputkessa (esim. virtsakivi, eturauhasen liikakasvu), virtsanjohdinten toimintahäiriö, huonontunut rakon tyhjeneminen (esim. diabeteksen seurauksena) ja virtsarakon katetrointi. Vastoin yleistä uskomusta kylmettyminen ja uiminen eivät lisää virtsaputken tulehdusten riskiä


title: Virtsaputkentulehdus

text: Oireita ovat mm. kipu virtsaputkessa (kuumotus, polttelu, kirvely) etenkin virtsatessa, alavatsan kivut sekä jatkuva virtsaamisen tarpeen tunne, ja jos virtsaputken tulehdus äityy pahaksi, oirelistaan voi lisätä myös kuumeen, huimauksen tai pahoinvoinnin. Virtsatessa voi myös tulla verta. Kaikkia oireita ei aina esiinny – naisilla raskauden aikana ei välttämättä ollenkaan. Mikäli esiintyy kutinaa, oireiden syynä voi olla myös hiivasienitulehdus.


title: Virtsaputkentulehdus

text: Virtsaputken tulehdus olisi syytä hoitaa nopeasti. Hoitamatta jäänyt tulehdus saattaa edetä munuaisiin ja aiheuttaa näin tulehduksen siellä. Kotikonstejakin virtsaputken tulehduksen hoitamiseen on, ja näistä voikin olla hyötyä, jos lääkäriin meneminen lykkääntyy. C-vitamiini voi tuoda helpotusta, samoin karpalo (karpalomehutiivisteen on sanottu toimivan valmista mehua tai pelkkää marjaa paremmin), sillä molemmat happamoivat virtsaa hiukan ja estävät näin bakteereja kasvamasta. Muiksi oireita helpottaviksi hoidoiksi on lueteltu runsas veden juonti, alapään pesu lämpimällä vedellä (mutta ilman pesuaineita) tai lämpimän vesipullon tai pyyhkeen sijoittaminen lantion ja alapään alueille. Myös särkylääkkeet voivat tuoda helpotusta. Lievien oireiden ilmaantuessa voi yllä mainittuja kokeilla myös kotihoitona, ja alkava virtsaputken tulehdus saattaa niillä mennäkin ohi. Selvästi alkanutta virtsaputken tulehdusta niillä ei kuitenkaan paranneta, ja on tärkeää hakeutua lääkäriin hoitoon mahdollisimman nopeasti. Virtsaputken tulehdukseen määrätään usein 3-7 päivää kestävä antibioottikuuri.


title: Virtsaputkentulehdus

text: Toistuvia virtsaputken tulehduksia voidaan hoitaa estolääkityksellä ja elämäntapojen muuttamisella. Rakkotulehdusta voi itse yrittää ehkäistä esimerkiksi juomalla runsaasti (yli 2 litraa vuorokaudessa), virtsaamalla säännöllisesti (päiväsaikaan 3 tunnin välein), virtsaamalla ennen yhdyntää ja sen jälkeen, hygieniasta huolehtimalla sekä välttämällä kylmettymistä ja ummetusta. Tieteellinen näyttö näiden keinojen tehosta puuttuu.


title: Anadyr

text: Anadyr () on:


title: Anadyr (joki)

text: Anadyr () on 1 150 kilometrin pituinen joki Koillis-Siperiassa Tšukotkan autonomisessa piirikunnassa Venäjällä. Joki laskee Beringinmeren Anadyrinlahteen. Sen suulla on Anadyrin satamakaupunki. Kolme neljäsosaa vuodesta joki on jäässä, jolloin sitä voi käyttää tienä.


title: Life for Rent

text: Life for Rent on Didon toinen albumi, joka julkaistiin 30. syyskuuta 2003. Vuonna 2003 albumilta julkaistiin singlet White Flag, Stoned (12" vinyyli/digilataus) ja Life for Rent. Seuraavana vuonna julkaistiin singlet myös kappaleista Don't Leave Home ja Sand in My Shoes. Sisarukset Rollo ja Dido ovat tuottaneet kahdestaan albumin lukuun ottamatta kappaleita 6 ja 11, joilla kolmantena tuottajana oli Mike Hedges.


title: Life for Rent

text: Albumi nousi Suomen virallisen listan sijalle 3.


title: No Angel

text: No Angel on englantilaisen poplaulajan Didon ensimmäinen studioalbumi, joka julkaistiin heinäkuussa 1999. Se menestyi Isossa-Britanniassa kiitettävästi Didon ollessa vuoden parhaiten menestynyt naisartisti. Ennen tätä albumia Dido on julkaissut demoalbumin "Odds & Ends" vuonna 1995.


title: No Angel

text:
Didon nosti maailmanmaineeseen kappaleen "Thank You" lauluosuus, jonka hän esittää rap-tähti Eminemin kappaleella "Stan". Tätä ennen albumi oli saanut huomiota debyyttisinglen, "Here With Me" valinnan myötä nuorisosarja Roswellin tunnusmusiikiksi.
Albumin hittejä ovat mm. Here with me, Hunter, All you want ja Thank you.


title: No Angel

text: Didon albumia No Angel on myyty Britanniassa sitten ilmestymisensä (julkaistiin kesällä 1999 Yhdysvalloissa ja virallisesti vasta vuonna 2001 Britanniassa) 3 015 703 kappaletta, mikä oikeutti kotimarkkinoiden myydyimmän albumin asemaan aina kesään 2007 saakka. Vuonna 2004 julkaistu James Bluntin "Back to Bedlam" ohitti tuolloin No Angelin 3 020 490 albumin myynnillään.


title: Iron Ore Company of Canada

text: Iron Ore Company of Canada (IOC) on alun perin kanadalais-amerikkalainen yritys, jonka perustivat Labrador Mining and Exploration ja Hanna Mining vuonna 1949. Nykyisin yhtiö toimii Rio Tinto-kaivoskonsernin tytäryhtiönä. Yhtiön kotipaikka on Montreal Kanadan Québecin provinssissa.


title: Iron Ore Company of Canada

text: Iron Ore Company of Canada harjoittaa kaivostoimintaa Québecin sekä Newfoundland–Labradorin provinsseissa, sekä huolehtii omistamansa Quebec North Shore and Labrador Railwayn tavaraliikenteestä sekä Sept-Îlesin malmisataman toiminnasta. Kaivoksista saatu rautamalmi jalostetaan yrityksessä rautamalmipelleteiksi (yhtiöllä on pellettitehdas Labrador Cityssä) tai konsentroidaan muuten kuljetukseen ja rautateollisuudelle sopivampaan muotoon.


title: Iron Ore Company of Canada

text: Vuosina 1977–1983 yhtiön pääjohtajana toimi Brian Mulroney, joka oli Kanadan pääministeri vuosina 1984–1993.


title: Anadyr (kaupunki)

text: Anadyr (, vuoteen 1920 saakka Novo-Marijnsk) on satamakaupunki Anadyrjoen suulla Beringinmeren Anadyrinlahden rannalla Venäjällä. Anadyr on Tšukotkan autonomisen piirikunnan pääkaupunki. Vuonna 2010 kaupunki oli Tsukotkan suurin kaupunki 13 045 asukkaallaan.


title: Anadyr (kaupunki)

text: Anadyrin linnoituksen (1649–1771) paikkakunnalle perusti S.I. Dežnjov. Vuonna 1889 samalle paikalle perustettiin taajama Venäjän keisarikunnan raja-asemaksi nimellä Novomarinsk, jonka nimen se sai tsaari Aleksanteri III:n vaimon Maria Feodorovnan mukaan. Vuonna 1923 (toisen lähteen mukaan 1920) kaupunki nimettiin uudelleen läheisen joen mukaan. Paikkakunta pysyi taajamana vuoteen 1965 saakka, jolloin se muutettiin kaupungiksi.


title: Anadyr (kaupunki)

text: Oheinen taulukko kuvaa Anadyrin kaupungin ja piirikunnan väkiluvun kehitystä vuosien 1959–2010 väestönlaskentojen perusteella. Joissain laskennoissa kaupungin väkiluku sisältyy piirin väkilukuun, joissain ne ovat erikseen.


title: Anadyr (kaupunki)

text: Kaupungin rakennuskannassa on 2–4-kerroksisia tiilirakennuksia, mukana yksittäisiä rakennuksia 1800-luvulta tai 1900-luvun alusta. Asemakaava on suorakulmainen.


title: Anadyr (kaupunki)

text: Kaupungin elinkeinoihin kuuluvat muun muassa kalastus ja kaivosteollisuus (hiilikaivoksia). Kaupungissa toimii normaalikoulu, kotiseutumuseo ja televisioasema. Venäjän luoteisosien kylmälaboratorio, Venäjän tiedeakatemian tutkimuskeskus. Kaupungin satamasta on meriliikennettä Venäjän kaukoidän useisiin muihin satamakaupunkeihin. Kaupungissa on lentoasema.


title: Gerald Finzi

text: Gerald Raphael Finzi (14. heinäkuuta 1901 Lontoo – 27. syyskuuta 1956 Oxford) oli brittiläinen säveltäjä.


title: Gerald Finzi

text: Finzi syntyi Lontoossa italialaiselle isälle ja saksalaiselle äidille. Gerald Finzin isä kuoli pojan ollessa 7-vuotias. Ensimmäisen maailmansodan aikana Finzi alkoi opiskella musiikkia Ernest Farrarin johdolla. Farrarin kuoltua vuonna 1918 Finziä opetti Edward Bairstow. 1930-luvulla Finzi meni naimisiin taiteilija Joyce Blackin kanssa.


title: Gerald Finzi

text: Toisen maailmansodan aikana sai ensiesityksensä Finzin säveltämä kantaatti "Dies natalis". Finzin tuotteliain sävellyskausi oli toisen maailmansodan jälkeen. Silloin hän sävelsi muun muassa klarinettikonserton (1949). Säveltäjän viimeiseksi suurimuotoisemmaksi teokseksi jäi vuonna 1955 sävelletty sellokonsertto.


title: Gerald Finzi

text: Finzi oli sairastanut vuodesta 1951 lähtien Hodgkinin lymfoomaa. Vuonna 1956 säveltäjä sai vakavan aivotulehduksen, johon hän kuoli Oxfordissa.


title: Outlandos d’Amour

text: Outlandos d’Amour on The Police -yhtyeen ensimmäinen albumi, joka julkaistiin vuonna 1978. Vinyylilevyllä on kaksi puolta, joista molemmilla on viisi kappaletta. Albumin kokonaiskesto on 38 minuuttia ja 14 sekuntia.


title: Outlandos d’Amour

text: Stewart Copeland lainasi 1 500 puntaa studioaikaan veljeltään Miles Copelandilta. Albumi äänitettiin jaksoittain tammikuusta 1978 Nigel Grayn 16-raitaisessa Surrey Sound -studiossa, jota ei ollut aiemmin kokeiltu. Gray oli opetellut studiotekniikkaa tuottamalla tuntemattomien yhtyeiden demoja 4-raitaisella laitteistolla sekä vuokrannut studiota harjoitustilaksi. Hän muutti sen 16-raitaiseksi siirtyen ammattimaisemmaksi.


title: Outlandos d’Amour

text: Ajatuksena oli julkaista albumi omakustanteena Illegal Records -merkillä, kuten ensimmäinen single "Fall Out". Miles Copelandin onnistuttua myymään "Roxannen" A&M-yhtiölle se sai samalla etuoikeuden julkaista albumi ja maksoi valmiista nauhasta 10  000 punnan ennakon tulevia tekijänoikeusmaksuja vastaan.


title: Outlandos d’Amour

text: Sting kommentoi albumille tekemiään sanoituksia myöhemmin seuraavien albumien myötä minäkeskeisiksi viitaten erityisesti "So Lonely" ja "Can't Stand Losing You" -kappaleisiin: ""Monien biisieni sisältöhän oli 'olen niin yksinäinen, miten kauheaa'.""


title: Outlandos d’Amour

text: "Roxanne" sai ideansa Pariisin punaisten lyhtyjen alueella alkuaikojen kiertueella. Sen introssa kuultava pianosointu on vahinko Stingin istuttua epähuomiossa koskettimistolle. Toisen tarinan mukaan hän olisi horjahtanut pää edellä pianoon.


title: Outlandos d’Amour

text: "Be My Girl - Sally" sisältää brittihuumorilla sävytetyn Andy Summersin lausuman tarinan erään miehen avioseksielämästä. "Masoko Tangalla" ei ole varsinaista sanoitusta, vaan Sting käyttää onomatopoeettisia äänteitä.


title: Outlandos d’Amour

text: Albumin hittejä olivat "Roxanne" ja "Can't Stand Losing You". Viimeksi mainitussa on instrumentaaliväliosa, josta yhtye muokkasi lavaimprovisaatioiden kautta seuraavan albumin nimikappaleen "Reggatta de Blanc."


title: Outlandos d’Amour

text: Kappaleet on säveltänyt ja sanoittanut Sting, ellei toisin merkitty.


title: Anadyrinlahti

text: Anadyrinlahti () on merenlahti ja luoteinen osa Beringinmerta. Anadyrjoki laskee tähän lahteen lännessä, pohjoisessa vesialue jatkuu Krestinlahtena. Tärkein satamakaupunki on Anadyr. Lahti on normaalisti 10 kuukautta vuodesta jäätyneenä.


title: Zenyatta Mondatta

text:
Zenyatta Mondatta on The Police -yhtyeen kolmas albumi, joka julkaistiin lokakuussa 1980.
Albumi edustaa ehkä eniten yhtyeen ska- ja reggae-vaikutteita mutta myös pop-vaikutteita. Yhtyeen kokonaissointi pääsi kunnolla oikeuksiinsa koko albumilla tavalla jota aiemmin oli kuultu edellisen albumin yksittäisillä kappaleilla kuten
"Walking on The Moon" tai "Message in A Bottle."


title: Zenyatta Mondatta

text: Sting siirtyi sanoituksissa entistä enemmän aiheiden yleisempään näkökulmaan. Hän itse myönsi ettei olisi voinut kirjoittaa esimerkiksi "Driven to Tears" tai "When the world is.." kappaleita ennen kokemuksiaan The Policen kiertueista.


title: Zenyatta Mondatta

text:
Albumi oli viimeinen Nigel Grayn tuottamana. Hän ja yhtyeen manageri Miles Copeland ajautuivat erimielisyyksiin
taloudellisista syistä. Copeland ei suostunut
siihen, että Gray saisi palkkionsa osuutena tuotosta, vaikka yhtye kannatti sitä.
Gray otti palkkiona 25000. punnan kertakorvauksen, sillä hän piti tarjottua osuutta, mikä oli 0,75 prosenttia varsinaisen yhtyeen
jäsenten osuudesta, naurettavana.


title: Zenyatta Mondatta

text:
Yhtyeen sisälle syntyi jako. Sting oli tehnyt kappaleistaan pitkälle viimeistellyt demot. Hän ehdotti että mukaan
otettaisiin vain Stewart Copelandin soittamia rumpuosuuksia. Muiden jäsenten sävellysten demoja ei edes kuunneltaisi.
Gray ei hyväksynyt ajatusta vaan teki selväksi kantansa kunnollisen, yhtyeen soittaman levyn puolesta, mikä johti välirikkoon
Stingin kanssa.


title: Zenyatta Mondatta

text:
Stewart Copeland muisteli sen olleen hetki jolloin ""saatoimme vain todeta että Stingin ego oli saapunut"" Gray ja Andy Summers
ovat kuvailleet versioita jazz-rockiksi ja soul-tyylisiksi, joihin piti saada tiukempi soitto-ote ja The Policen yhtyesointi.


title: Zenyatta Mondatta

text:
Albumi äänitettiin Hollannissa Hilversumissa Wisselloords-studioilla. Aikataulu oli tiukka, sillä yhtyeen kansainvälinen suosio oli nousemassa hyvin nopeasti. Äänityksiin oli varattu kuukausi ja sen katkaisivat viikoksi kaksi
suurta ulkoilmakonserttia Leixlip Castlessa Dublinissa ja Milton Keynesin festivaaleilla.
Yhtye lähti äänityksistä suoraan konserttiin Belgiaan.


title: Zenyatta Mondatta

text:
Albumin miksauksessa ilmeni vielä ongelma. Wisselloord-studion tarkkailukaiuttimet olivat Graylle oudot ja niiden sointikuva
vääristi lopputuloksen muissa kuuntelutiloissa. Hän joutui miksaamaan nauhat uudelleen yhden illan aikana.


title: Zenyatta Mondatta

text:
"Don't Stand So Close To Me" kertoo miesopettajan ja tyttöoppilaan välisestä jännitteestä. Sting oli opettajana toimiessaan
kuullut tapauksista. Kappaleessa on viittaus Vladimir Nabokovin "Lolitaan". Se oli albumin ensimmäinen singlejulkaisu.


title: Zenyatta Mondatta

text:
"Canary in the Coalmine" oli albumin kolmas singlejulkaisu.
"De Do Do Do, De Da Da Da" oli toinen single ja yhtyeen seuraava varsinainen hitti Yhdysvalloissa "Roxannen" jälkeen. Se on albumin ehkä eniten niin kutsuttu purukumipop-kappale.


title: Zenyatta Mondatta

text:
"Behind My Camel" kappale voitti 1982 Grammy-palkinnon parhaana rock-instrumentaaliesityksenä
Primus on tehnyt kappaleesta cover-version.


title: Zenyatta Mondatta

text: Sting sävelsi opettajana toimiessaan "Shadows In The Rain" -kappaleen alun perin Last Exit -yhtyeelle Newcastlessa matematiikan tunnin aikana.


title: Zenyatta Mondatta

text: Albumi jakoi mielipiteet. Toisten mukaan sillä ei ollut selkeää musiikillista linjaa kun taas toiset pitivät sitä hyvänä pop-albumina. Musiikissa huomattiin yhtyeen keräämät vaikutteet mm. itämaisesta musiikista. Andy Summers kritisoi lopputulosta todeten sen liian kiireellä valmistetuksi ilman yhtyeen mahdollisuutta kunnolla vaikuttaa jälkituotantoon. Sting korostaa, ettei albumia oltu tarkoitettukaan kokonaisuudeksi, vaan kokoelmaksi lauluja, joista osa oli hyviä ja osa "aivan kauheita." Stewart Copeland on todennut levyn olleen ehkä "hieman ohari, mutta anteeksiannettava".


title: Zenyatta Mondatta

text: Kappaleet on säveltänyt ja sanoittanut Sting merkittyjä lukuun ottamatta.


title: Tuu-tikki

text: Tuu-tikki () on Muumilaaksossa asuva talvea rakastava hahmo, joka asuu talvisin Muumien uimahuoneessa kahdeksan näkymättömän päästäisen kanssa. Tuu-tikin esikuvana on ollut muumien luojan Tove Janssonin elämänkumppani Tuulikki Pietilä.


title: Tuu-tikki

text: Luonteeltaan Tuu-tikki on aktiivinen, elämänmyönteinen ja kiinnostunut kaikista asioista. Tuu-tikki esiintyy ensimmäisen kerran kirjassa "Taikatalvi", jossa hänellä on keskeinen rooli. Taikatalvi on kirjoitettu pian Janssonin ja Pietilän suhteen alettua.


title: Tuu-tikki

text: Tuu-tikilla on asunaan punavalkoraitainen paita sekä punainen lakki (sisältä sininen) ja housut. Toisin kuin muumit, Tuu-tikki ei nuku talviunta. Hahmo näyttää miehiseltä, mutta on kuitenkin naispuolinen.


title: Tuu-tikki

text: Eräänä talvena Tuu-tikki rakentaa lumihevosen Jäärouvaa varten. Myy haluaa ehdottomasti nähdä Jäärouvan läheltä, vaikka Tuu-tikki kieltää ja varoittaa Jäärouvan jäätävästä katseesta. Tuu-tikki varoittaa myös hajamielistä oravaa, joka unohti varoituksen ja jäätyi Jäärouvan rapsutettua tätä korvan takaa.


title: Premiata Forneria Marconi

text: Premiata Forneria Marconi on italialainen progressiivisen rockin yhtye. Se tunnetaan usein myös akronyymillä PFM. PFM on kansainvälisesti tunnetuin lukuisista 1970-luvun italialaisista progressiivista yhtyeistä. Yhtyeen levyt olivat alkujaan italiankielisiä, mutta useimmista ilmestyi myös englanninkielinen versio. Yhtyeen on katsottu saaneen vaikutteita mm. varhaiselta King Crimsonilta ja Genesis-yhtyeeltä. Yhtyeen keskeisimpinä julkaisuina pidetään vuonna 1972 julkaistuja "Storia di un minuto" ja "Per un amico" -levyjä.


title: Premiata Forneria Marconi

text: PFM oli suosionsa huipulla 1970-luvulla, mutta se levyttää yhä. Yhtyeen ensimmäinen albumi oli "Storia di un Minuto", joka julkaistiin vuonna 1972. Tuorein albumi "Stati Di Immaginazione" on vuodelta 2006. Yhtyeen alkuperäisjäsenistä on mukana edelleen Franco Mussida ja Franz Di Cioccio.


title: Sept-Îles

text: Sept-Îles () on satamakaupunki ja kaivosalueen keskus Côte-Nordin alueella Saint Lawrencen lahden pohjoisrannalla itäisessä Québecissä Kanadassa. Kaupungin väkiluku on noin 25 000 (2016).


title: Sept-Îles

text: Kaupungin alueella sijaitsee kaksi intiaanireservaattia: Uashatin reservaatti on kaupungin länsiosassa, ja Maliotenamien reservaatti itäosassa lähellä Moisiejokea.


title: Sept-Îles

text: Sept-Îlesin kaupunki sijaitsee Saint Lawrencen lahden pohjoisrannalla Sainte-Marquerite- ja Moisiejokien välisellä alueella syvävetisen lahden rannalla, lahden rannalla olevien seitsemän saaren suojassa. Lahti muodostaa kaupungin edustalle luonnonmuovaaman syväsataman, jonka pinta-ala on 45 neliökilometriä. Satama-alue lukeutuu Kanadan tärkeimpiin.


title: Sept-Îles

text: Kaupungin edustalla olevat seitsemän saarta muodostavat saariston, ja niiden nimet ovat:Saaristo kuuluu pääosin Québecin provinssin hallintoon, mutta osaa saarista hallitsee liittovaltio tai yksityiset.


title: Sept-Îles

text: Alueen ensimmäiset asukkaat olivat Montagnaisin innukansaa, jotka kutsuivat paikkaa nimellä Uashat ("Suuri Lahti"). Virallisesti alueen löysi ranskalainen tutkimusmatkailija Jacques Cartier vuonna 1535. Hän antoi saaristolle nimen Ysles Rondes, "Pyöreät saaret". Hän ei kuitenkaan ollut ensimmäinen eurooppalainen alueella, sillä he tapasivat baskikalastajia jotka saapuivat alueelle joka vuosi harjoittamaan kalastusta ja valaanpyyntiä.


title: Sept-Îles

text: Varhainen kaupankäynti Sept-Îlesin alueella perustui suurelta osin kalatalouteen sekä turkiskauppaan. Louis Joliet perusti alueelle kauppapaikan 1679, jota seurasi Hudson's Bay Companyn kauppapaikka 1842. Kylä kasvoi vähitellen suuremmaksi yhdyskunnaksi, ja kaupunkiyhteisö siitä tuli 1885. Kaupunkiin ei ollut tuolloin tieyhteyttä, ja ensimmäinen laivalaituri rakennettiin vasta 1908, jolloin läheiseen Clarke Cityyn rakennettu paperiteollisuus synnytti myös työntekijöiden virran kaupungin kautta. Sept-Îlesin kaupunki perustettiin 1951, jolloin vietettiin myös kylän ensimmäisen katolisen messun 300-vuotisjuhlaa.


title: Sept-Îles

text: Nykyinen Sept-Îlesin kaupunki rakennettiin käytännössä muutamassa päivässä Quebec North Shore and Labrador Railwayn rakennustöiden alkaessa 1950. Tämä 575 kilometrin mittainen lähes asumattomaan erämaahan rakennettu malmirautatie yhdisti Sept-Îlesin Scheffervillen pikkukaupunkiin ja sen malmivarantoihin. Iron Ore Company of Canada louhi rautamalmia Scheffervillen ja Wabush Laken esiintymistä ja kuljetti sen rautateitse Sept-Îlesin satamaan, josta malmi laivattiin markkinoille. Tuohon aikaan Sept-Îles oli tonnimäärillä mitattuna Kanadan toiseksi suurin syväsatama heti Vancouverin jälkeen. Rautatien ja sataman rakentaminen aiheutti nopean väestönkasvun: vuonna 1951 asukkaita oli 2 000, 1961 14 000, ja vuoteen 1981 mennessä väkiluku oli kivunnut 31 000 asukkaaseen.


title: Sept-Îles

text: Rautamalmin maailmanmarkkinahinnan aleneminen on kuitenkin johtanut kaupungin väkiluvun laskuun. 1990-luvun alussa kaupunkiin rakennettiin Aluminerie Alouetten alumiininsulatto. Tehtaan rakentaminen alkoi 1989 ja toiminta käynnistyi 1992. Laajennusrakennus aloitettiin 2003.


title: Sept-Îles

text: Vuonna 2002 Sept-Îlesin kaupunkiin liitettiin myös läheiset kylät Gallix ja Moisie.


title: Zlín

text: Zlín () on kaupunki Määrin kaakkoisosassa Tšekissä. Ensimmäiset kirjalliset merkinnät siitä on 1300-luvulta. Vuosina 1894–1932 kaupunki kasvoi kenkätehtailija Tomáš Baťan käsissä 300 asukkaan pikkukaupungista 35 000 asukkaan keskukseksi.


title: Zlín

text: 1948 kommunistihallinto yhdisti Zlínin naapurikaupunkeihin ja nimesi uudelleen "Gottwaldoviksi" presidentti Klement Gottwaldin mukaan. Vuonna 1990 vanha nimi palautettiin ja nykyisin kaupungissa on 75 860 asukasta (2009).


title: Krestinlahti

text: Krestinlahti () on Beringinmeren luoteisosassa Tšuktšien niemimaan eteläreunaan työntyvä merenlahti Tšukotkassa, Venäjän koillisosassa. Krestinlahti on noin 100 km pitkä ja 25–40 km leveä ja se on osa laajempaa Anadyrinlahtea. Lahden luoteispuolella kohoavat Uškanyivuoret. Lahden pohjoisrannalla sijaitsee Egvekinottin kaupunkityyppinen taajama. Lahteen laskevista joista tärkein on Tnekvejem.


title: Leopold I

text: Leopold I on useiden hallitsijoiden nimi:


title: Lieriökaktukset

text: Lieriökaktukset ("Browningia") on 11 lajin muodostama kaktussuku. Monilla suvun kaktuksilla on päällä vahaa, joka vähentää veden haihtumista. Lieriökaktukset ovat helppohoitoisia. Suurimmat lajit voivat kasvaa kymmenen metriä korkeiksi. Niiden kukat ovat valkoisia tai punaisia.


title: Lieriökaktukset

text: Suku tunnetaan myös nimillä "Azureocereus", "Castellanosia" ja "Gymnocereus".Sinilieriökaktusta ja särmälieriökaktusta viljellään huonekasvina.


title: Dizzy Gillespie

text: John Birks "Dizzy" Gillespie (21. lokakuuta 1917 Cheraw, Etelä-Carolina, Yhdysvallat – 6. tammikuuta 1993 Englewood, New Jersey, Yhdysvallat) oli yksi kaikkien aikojen taitavimmista trumpetisteista ja jazzmuusikoista. 1940-luvulla Gillespie oli aikakautensa parhaita oman instrumenttinsa soittajia ja hänessä henkilöityi 40-luvun Bebop-vallankumous. Hän opetti auliisti nuorempia muusikoita, mikä osaltaan vaikutti bebopin vakiintumiseen jazzin päälinjaksi.


title: Dizzy Gillespie

text: Gillespien tunnusmerkkejä olivat posket pullottaen soittaminen ja kulmaksi käännetty trumpetin torviosa. Gillespie oli myös hauska koomikko, joka teki esiintymisistä yleisölle viihdyttäviä ja ymmärrettäviä.


title: Dizzy Gillespie

text: Gillespie oli ensimmäisiä latinorytmejä jazziin tuoneista muusikoista. Hän teki yhteistyötä kuubalaisen lyömäsoitintaiturin Chano Pozon kanssa. Dizzy toimi uransa aikana monien big bandien johtajana. Yksi näistä yhtyeistä kiersi Yhdysvaltain kulttuurilähettiläänä vuosina 1956–1957. Dizzy esiintyi Suomessa, Pori Jazz festivaaleilla (vuosina 1979 ja 1990), Helsingissä UMO-yhtyeen vierailevana solistina sekä Kajaanissa Kainuun Jazzkevät -tapahtumassa vuonna 1989.


title: Dizzy Gillespie

text: Gillespie syntyi köyhän yhdeksänlapsisen perheen kuopukseksi 21. lokakuuta 1917 Cherawin kaupungissa Etelä-Carolinassa Yhdysvalloissa. Kodissa oli isän soitinrakkauden vuoksi piano, kitara, rumpusetti ja "iso punainen yksikielinen bassoviulu". Gillespie oli soittimista kiinnostunut, muttei varsinaisesti harjoitellut soittamista. Nelivuotiaana Gillespie osasi pianolla yhden sävelmän, mutta hänen henkinen kypsyytensä näkyi siinä, että opettajanaapuriltaan saamansa opin vuoksi hän osasi jo viisivuotiaana, Robert Smallsin kansakouluun astuessaan aakkoset, laskea yli sataan ja lukeakin hieman. Koulussa hän sai useasti ruumiillista kuritusta ja oli toisaalta voimakkaasti innostunut tappelemaan toisten lasten kanssa.


title: Dizzy Gillespie

text: Gillespien kiinnostus musiikkiin heräsi kolmannella luokalla, ja hän alkoi osallistua koulun minstrel show’hun noin 13-vuotiaana. Koulun orkesterissa hän soitti aluksi vetopasuunaa, mutta ihastui eniten naapurissa asuvan opiskelutoverinsa trumpettiin. Ennen nousemistaan maineeseen "kaupungin parhaana trumpetistina" hän oli valkoisten keskuudessa "melkoisen tanssijan maineessa" ja ansaitsi sillä lama-aikaan nähden melko hyvin. Trumpetistina hän ei maineestaan huolimatta aluksi kuitenkaan osannut soittaa kuin yhdessä sävellajissa, Bb:ssä.


title: Dizzy Gillespie

text: Gillespie muutti kotoaan loppukesällä 1933, Rooseveltin virkaanastujaista seuraavana vuonna, opiskellakseen Laurinburg Institutessa Pohjois-Carolinassa. Gillespien pääasiallinen tehtävä oli täyttää koulun parhaan trumpetistin paikka, mutta hän sanoi myös oppineensa paljon maataloudesta, oppilaitoksen varsinaisesta oppiaineesta. Bändin lisäksi Gillespie myös pelasi ahkerasti koulun amerikkalaisen jalkapallon joukkueessa, mutta lopetti, kun oivalsi hampaittensa saattavan vahingoittua.


title: Dizzy Gillespie

text: Loppuvuodesta 1935 Gillespie muutti Philadelphiaan, sai ensimmäisen oman trumpettinsa ja pääsi eri orkestereihin soittamaan. Tuolloin hän ei kuitenkaan aluksi improvisoinut soolojaan, vaan otti ne valmiina suurimmalta idoliltaan, Roy Eldridgeltä. Kutsumanimen "Dizzy" hän sai myös näihin aikoihin.


title: Dizzy Gillespie

text: Philadelphiassa Gillespie pääsi "ensi kertaa sisälle latinalaisiin rytmeihin" jammailtuaan Chick Webbin orkesterin kanssa ja tutustuttuaan sen ykköstrumpetistiin, kuubalaiseen Mario Bauzaan, jonka kanssa hän myöhemmin soitti myös Cab Callowayn bändissä. Vähän tämän jälkeen, hieman alle kaksikymmenvuotiaana, Gillespie pääsi Teddy Hillin orkesterin mukana ensimmäiselle Euroopan-kiertueelleen.


title: Dizzy Gillespie

text: Gillespien soiton edistyneisyyteen vaikutti hänen mukaansa erityisen paljon se, että hän oli jo varhaisessa vaiheessa niin hyvin perehtynyt pianoon ja sitä kautta jazzin harmoniaan. Bebopissa erittäin tärkeä alennettu kvintti oli ensimmäisiä harmonisia oivalluksia, joka vaikutti syvästi Gillespien musiikkiin. Tähän hän törmäsi vuonna 1938 Edgar Hayesin bändissä.


title: Dizzy Gillespie

text: Henkilötasolla ensi askelet bebopin historiassa otettiin, kun Gillespie ja Charlie Parker tapasivat ensimmäistä kertaa, Kansas Cityssä vuonna 1940. Ensikohtaamisestaan Parkerin kanssa Gillespie sanoo "siinä samassa kun kuulin [Parkerin] soittavan, minä tuumin että tässä minulla on hengenheimolainen. ... [Parker] ja minä olimme menossa samaan suuntaan, mutta kumpikaan meistä ei tiennyt sitä." Gillespie oli tosin soittanut jo Thelonious Monkin kanssa vuosien 1937 ja 1938 paikkeilla.


title: Dizzy Gillespie

text: Ensimmäinen soittopaikka, jossa bebop alkoi toden teolla kehittyä, oli Minton's Playhouse New Yorkissa. Gillespien mukaan hän ja Monk tekivät monia uraauurtavia keksintöjä Minton'silla vuonna 1942, mutta tuolloin voimassa olleen, muusikoiden liiton määräämän, levytyskiellon vuoksi niitä ei ole taltioituna. Vuonna 1944 tapahtui jotain, josta Gillespie sanoi muistelmissaan: "Ensi-iltamme [52. kadun] Onyx-klubilla merkitsi bebop-kauden syntyä." Parker ei vielä tuolloin ollut ehtinyt mukaan, mutta myöhemmin Three Deuces'issa, jossa Gillespien mukaan bebop koki "huippuhetkensä", soitti mm. kvintetti, jossa olivat Gillespien lisäksi Parker, rumpali Max Roach, pianisti Bud Powell ja basisti Curley Russell.


title: Dizzy Gillespie

text: Huomattavimpina "modernin tyylin", s.o. bebopin alkuvaiheen muusikoina Gillespie piti Monkin ja Parkerin ohella rumpali Kenny Clarkea ja basisti Oscar Pettifordia, joista jälkimmäisen soitto pohjautui Gillespien mukaan kitaristi Charlie Christianin tyylille. Kitaristeista Gillespie arvosti John Collinsia C. Christiania korkeammalle.


title: Dizzy Gillespie

text: Oman panoksensa bebopin kehitykseen Gillespie koki antaneensa erityisesti afroamerikkalaisen ja latinalaisamerikkalaisen rytmin sekä uudenlaisen harmonian alalla.


title: Dizzy Gillespie

text: 1940-luvun vaihteessa ensi kertaa tapaamansa trumpetisti Mario Bauzan ansiosta Gillespie ryhtyi "toden teolla ymppäämään [latinalaisamerikkalaisia] ja erityisesti afrokuubalaisia vaikutteita" musiikkiinsa. Hän kuitenkaan ennen vuotta 1947 ollut valmis toden teolla toteuttamaan taipumustaan. Tällöin hän juuri Bauzan suosituksesta sai bändiinsä aidon kuubalaisen congarumpalin. Tuo muusikko, Chano Pozo, oli Gillespien mukaan "ensimmäinen jazbändissä soittanut congarumpali". Hän myös opetti Gillespien bändille polyrytmin salat.


title: Dizzy Gillespie

text: Gillespien mielestä "bossa nova on samban vesitetty muoto. Samba on aito asia."


title: Dizzy Gillespie

text: Gillespien oman orkesterin ensimmäinen Euroopan-kiertue kesti tammikuusta maaliskuuhun 1948. Ensin orkesteri soitti lukuisissa kaupungeissa Ruotsin puolella - "[yleisön] ikä vaihteli kuudesta kuuteenkymmeneen! Me näimme jopa kainalosauvojen varassa hoippuvien ukkojen taputtavan ja hihkuvan". Seuraavaksi orkesteri soitti Ranskassa, jossa juuri Gillespien Parkerin kanssa levyttämät levyt olivat ensimmäisiä, jota ranskalaiset saivat vapautuksen jälkeen kuunneltavakseen. Molemmissa maissa valkoinen yleisö suhtautui mustiin muusikoihin nimenomaan autenttisina "modernin jazzin" esittäjinä, minkä reaktion vastakohta, valkoisten jäljittelijöiden tuomitseminen, nimettiin lehdistössä "crow-jimiksi" (vastakohtana rotuerottelulle, "jim-crowlle").


title: Dizzy Gillespie

text: Amerikkalainen lehdistö ei etenkään vuodesta 1946 "bebop-muodin" päättymiseen saakka Gillespien mukaan kohdellut bebopiksi nimittämäänsä ilmiötä hyvin. Klisheet kertoivat kovasta huumeidenkäytöstä, "rotujen" välisistä epäsovinnaisista suhteista ja muusta aikakautta huolestuttavasta. Muistelmissaan Dizzy sanoo, että monissa syytöksissä oli paljon perääkin, mutta että itse musiikki uhkasi hukkua sensaatiouutisoinnin alle.


title: Dizzy Gillespie

text: Vuonna 1956 Gillespie oli Yhdysvaltain ulkoministeriön kulttuuriturneella Afrikassa, Lähi-Idässä ja Aasiassa. Gillespien omien sanojen mukaan tavallinen kansa piti hänestä, mitä ilmeisimmin siksi, että hän jakoi ilmaisia lippuja ja käski päästää köyhemmänkin väestönosan kuulemaan musiikkiaan.


title: Dizzy Gillespie

text: Newportin jazzfestivaalin sekä vuoden 1963 työpaikkoja ja vapautta ajavan marssin tukemisesta sai vakavammin alkunsa kampanja, jossa Dizzy Gillespie pyrki ensimmäistä kertaa presidentiksi. Kampanja keskittyi lähinnä muusikkojen oikeuksiin ja rotuerottelun vastaisuuteen, mutta oli muuten varsin kevyt ja humoristinen. Toisen kerran Gillespie pyrki maan johtavaan virkaan 1972, mutta peruutti kampanjansa konsultoituaan uskonnollisia neuvonantajiaan. Hän sanoi, ettei ollut varsinaisesti tavoitellut poliittista asemaa, vaan halunnut ainoastaan "kiinnittää huomiota siihen, miten välttämätöntä on lähentää maailman kansoja toisiinsa, jotta kaikista sodista tulisi loppu."


title: Dizzy Gillespie

text: Vuonna 1937 Gillespie tapasi ensimmäisen ja pysyvän vaimonsa Lorrainen. He menivät virallisesti naimisiin 9. 5. 1940.


title: Dizzy Gillespie

text: Gillespie anoi Vapaamuurareiden jäsenyyttä, mutta vihkitodistuksessaan olleen silloisen epäselvyyden vuoksi ei tullut hyväksytyksi.


title: Dizzy Gillespie

text: Gillespie ei koskaan ollut muslimi, vaikka kerran hänet yllytettiinkin Life-lehden kuvaussessioissa esittämään Mekkaan päin kumartavaa rukoilevaa muhamettilaista, mitä hän sanoi myöhemmin hävenneensä. Se, että niin monet yhdysvaltalaiset muusikot kääntyivät rotuerottelun voimassaoloaikana muslimeiksi, tapahtui Gillespien mukaan "enemmän yhteiskunnallisista kuin uskonnollisista syistä".


title: Dizzy Gillespie

text: Gillespie liittyi Bahá´í-uskoon noin vuonna 1968.


title: Dizzy Gillespie

text: Gillespie sanoi saaneensa "useimpien mustien muusikkojen tapaan" suuren osan varhaisista vaikutteistaan, "etenkin rytmin ja harmonian osalta", [mustien] kirkosta. Trumpetissa Gillespien suurin esikuva oli Roy Eldridge Gillespien mukaan vaikutteitten ottaminen oli esim. 1930-luvun lopulla hyvin helppoa, sillä muusikot "jakelivat tuolloin ideoitaan auliisti muiden tietoon". Gillespie sanoi oppineensa paljon mm. Thelonius Monkilta, ja Parkerista hän sanoo, että "rytmisesti [Parker] oli tosi pitkällä, siinä miten hän jakoi fraasit ja siirtyi sävelestä toiseen. ... minä aloin soittaa rytmisesti enemmän hänen tavallaan. "


title: Dizzy Gillespie

text: Gillespien mukaan "ehkä ainoa todellinen ero meidän musiikissamme [bebopissa] oli, että me fraseerasimme eri tavalla." Myöhemmistä [=1980-luvun vaihteeseen saakka] muusikoista Gillespie sanoo muistelmissaan, että "esitystavassa, sävelten esitystavassa ja fraseerauksessa ei ole tapahtunut paljoakaan muutoksia ... eli se kuulostaa samalta kuin se mitä me soitimme. "


title: Dizzy Gillespie

text: "Vaikutteistaan ei koskaan pääse irti, ei koskaan. ... Juuristaan ei koskaan pääse irti. "


title: Dizzy Gillespie

text: Gillespien yksi tunnettu tavaramerkki olivat soittaessa pullistuvat posket - "yhtäkkiä minä näytin soittaessani sammakolta".. Gillespie sanoo muistelmissaan, ettei hän suosittele posket pullollaan soittamista yhdellekään trumpetistille, mutta mainitsee myös, että ilmiössä oli etujakin. Lisäksi Gillespie väittää musiikkitieteilijöiden havainneen, että Pohjois-Nigeriassa ja Tŝadissa trumpetistit soittaisivat samalla tavalla.


title: Dizzy Gillespie

text: Toinen Dizzy Gillespien ulkoinen tunnusmerkki, ylöspäin taipuva trumpetin torviosa, syntyi vahingossa vääntyneen torven ideasta. Juhliessaan vaimonsa syntymäpäiviä 6. 1. 1953 New Yorkissa eräällä klubilla, oli eräs vieraista vahingossa kaatanut trumpettitelineen ja kaatunut torven päälle, vääntäen sen. Tämän seurauksena trumpetin ääni muuttui ja Gillespie tykkäsi efektistä, vaikka väänsikin trumpetin takaisin suoraksi. Gillespie ei voinut kuitenkaan unohtaa väännetyn trumpetin ääntä ja päätti teettää Martin Companylla vastaavanlaisen torven. Hieman samankaltaisen Ranskassa 1860-luvulla tehdyn keksinnön vuoksi Gillespie ei kuitenkaan saanut torvelleen patenttia.


title: Dizzy Gillespie

text: Jo lapsuudestaan lähtien Gillespie tunsi itsensä samanarvoiseksi valkoisten kanssa. Sen lisäksi hänellä oli mielestään monia muita mustia selvempi käsitys "mustasta tietoisuudestaan". Gillespie sai apua taistelussaan rotuerottelua vastaan promoottori Norman Grantzilta, jonka Jazz at the Philharmonic [JATP]-kiertuesarja "perustettiin alun perin nimenomaan syrjinnän nujertamiseksi". Gillespie esiintyi kiertueella vuodesta 1946 lähtien.


title: Dizzy Gillespie

text: Nuorena Gillespie ei juonut eikä käyttänyt muitakaan päihteitä, ei ehkä tupakkaakaan. Kannabiksen polton hän aloitti vanhemman muusikon kehotuksesta 1937, mutta ns. koviin huumeisiin Gillespie ei kokaiinia lukuun ottamatta lainkaan koskenut. Heroinistina tunnettu Parker ei tohtinut koskaan tunnustaa ankaralle Gillespielle käyttöään, vaikka jäikin kerran ystävänsä edessä siitä kiinni.


title: Dizzy Gillespie

text: Vuonna 1957 Gillespie tuki New Yorkin kaupunginvaltuuston huumeongelmaa tutkivaa toimikuntaa merkittävällä rahasummalla, tarkoituksenaan muistaa Charlie Parkeria ja Billie Holidayta.


title: Vuokko Eskolin-Nurmesniemi

text: Vuokko Hillevi Lilian Eskolin-Nurmesniemi (o.s. Eskolin; s. 12. helmikuuta 1930 Helsinki) on suomalainen tekstiilitaiteilija, keraamikko ja ja taiteen akateemikko. Hänen vanhempansa olivat autoilija Bruno Jalmari Eskolin ja Elsa Alina o.s. Toivonen.


title: Vuokko Eskolin-Nurmesniemi

text: Eskolin-Nurmesniemi valmistui Taideteollisesta oppilaitoksesta 1952. Valmistuttuaan hän työskenteli Arabian taideosastolla ja sen jälkeen Nuutajärven lasitehtaalla. Armi Ratia palkkasi hänet Marimekkoon suunnittelijaksi vuonna 1953. Eskolin-Nurmesniemi on luonut muun muassa "Jokapoika"-paidan (1957) ja monia muita tunnettuja kuoseja. Hän perusti oman yrityksensä Vuokko Oy:n 1964.


title: Vuokko Eskolin-Nurmesniemi

text: Eskolin-Nurmesniemelle myönnettiin taiteen akateemikon arvonimi lokakuussa 2007. Hän on Taideteollisen korkeakoulun kunniatohtori. Vuonna 1986 hän sai Ruotsin kuningasperheen myöntämän pohjoismaisen taiteen Prinssi Eugen -mitalin.


title: Vuokko Eskolin-Nurmesniemi

text: Vuokko Eskolin-Nurmesniemen puoliso oli sisustusarkkitehti ja muotoilija Antti Nurmesniemi.


title: Wales (Alaska)

text: Wales on kaupunki Alaskassa Prince of Walesin niemellä Sewardin niemimaan länsikärjessä. Se sijaitsee 180 kilometriä Nomesta luoteeseen.


title: Wales (Alaska)

text: Vuoden väestönlaskennassa Walesin asukasluku oli 152. Näistä 84 % (127) edusti etnisesti Amerikan alkuperäiskansoja.


title: Wales (Alaska)

text: Alueelta on löydetty Birnirk-kulttuurin (500–900 jaa) aikainen kumpuhauta. Vuonna 1827 Venäjän laivasto kertoi alueella sijainneista inupiatti-kylistä: Eidamoo rannikolla ja King-a-ghe sisämaassa. American Missionary Association perusti nykyisen kaupungin kohdalle lähetysaseman vuonna 1890.


title: King Kong (vuoden 1976 elokuva)

text:
King Kong on vuonna 1976 valmistunut yhdysvaltalainen elokuva, jonka ohjasi John Guillermin. Se on vuoden 1933 King Kongin valmistusajankohtaansa 1970-luvulle siirretty uudelleenfilmatisointi. Elokuva perustui vain vähäisesti 1930-luvun
elokuvaan.


title: King Kong (vuoden 1976 elokuva)

text: "Video-oppaassa" vuodelta 1994 Ilkka Jauhiainen sanoi elokuvan näyttävän halvalta mutta antoi plussaa sen itseironiasta. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: King Kong (vuoden 1976 elokuva)

text: Elokuva sai jatko-osan "King Kong elää".


title: Bolero

text: Bolero on 3/4 -tahtinen tanssi ja siihen perustuva musiikin tyylilaji. Se kehittyi Espanjassa 1700-luvun lopulla. Tanssi on hidas tai keskitempoinen ja sitä säestetään laululla, kastanjeteilla ja kitaralla. Monet taidemusiikin säveltäjät ovat säveltäneet tähän tanssiin perustuvia kappaleita. Frédéric Chopin sävelsi Boleron soolopianolle ja Maurice Ravel tunnetun Boléronsa orkesterille.


title: Annika Eklund

text: Annika Eklund (s. 16. tammikuuta 1979 Vaasa) on suomalainen iskelmälaulaja. Hän on esiintynyt 13-vuotiaasta lähtien oman yhtyeensä kanssa. Hänen tunnetuksi tekemiään kappaleita ovat mm. ”Shanghain valot”, ”Ole hiljaa ja suutele mua”, ”Julia jäi henkiin”, ”On sama kuinka kauas meet” ja cover-versio Yön kappaleesta ”Särkyvää”.


title: Annika Eklund

text: Eklund aloitti pianonsoiton ollessaan viisivuotias ja julkiset esiintymiset ollessaan 13-vuotias. Hän oli voittanut Vaasan liepeillä Gerbyssä järjestetyn laulukilpailun. Tämän jälkeen Eklund pääsi laulukilpailun kautta Maaherra-nimiseen yhtyeeseen. Sen jäsenten keski-ikä oli noin 15 vuotta ja he esittivät lähinnä perinteistä iskelmää. Yhtye hajosi vuonna 1996, neljän vuoden keikkailun jälkeen. Eklund oli tuolloin voittanut Lavatähti-laulukilpailun. Tuolloin hänen keikkayhtyeekseen vaihtui Amor ja hän sai Lavatähti-tittelin ansiosta levytyssopimuksen Warner Musicin kanssa. Ensimmäinen single "Auta mua / Tyttö sopassa" julkaistiin 1997. Vuotta myöhemmin julkaistiin ensimmäinen levy, "Kaunis uni", joka sisälsi perinteistä iskelmää. Keikkailun ohessa Eklund suoritti musiikkipedagogin opinnot Jyväskylän ammattikorkeakoulun kulttuurilinjalla.


title: Annika Eklund

text: Vuonna 2001 Eklund osallistui Seinäjoen Tangomarkkinoille ja sijoittui kolmen parhaan joukkoon saaden siten tangoprinsessan kruunun. Kesällä 2003 hän julkaisi toisen albuminsa, "Valoja ja varjoja", jonka tuotti euroviisusäveltäjänä tunnettu Mika Toivanen. Uuden albumin myötä Eklund siirtyi nuorekkaamman pop-iskelmän pariin ja levyn nimikkokappaleesta muodostui radiohitti. Levy koostui lähes täysin Toivasen sävellyksistä, mutta mukana oli myös cover Yön kappaleesta ”Särkyvää”.


title: Annika Eklund

text:
Eklund osallistui vuoden 2006 Eurovision laulukilpailun Suomen esikarsintaan kahdella kappaleella, ”Sinussa on jotain” ja ”Shanghain valot”. Alkukarsinnasta kansa äänesti jatkoon ”Shanghain valot”. Kappale jäi karsintojen finaalissa sijalle kolme, mutta voitti Viisukuppilan erikoispalkinnon viisufanien suosikkina. Kappaleen oli säveltänyt Ultra Brasta tuttu Kerkko Koskinen. ”Shanghain valot” oli Radio Suomen vuoden 2006 toiseksi soitetuin kappale.
Nimeä "Shanghain valot" kantava albumi julkaistiin 5. huhtikuuta 2006 ja se valittiin tuolloin kuukauden levyksi.


title: Annika Eklund

text: Eklundin neljäs albumi, "Rakkausseikkailu 2007", julkaistiin kesäkuussa 2007. Levyltä on julkaistu singlenä Kerkko Koskisen ja Kyösti Salokorven tekemät kappaleet ”Ole hiljaa ja suutele mua”, ”Rakkausseikkailu 2007”, sekä vuoden 2007 lopulla ”Unien maailmassa”. Levy sai hyvän vastaanoton ja se valittiin heinäkuussa 2007 kuukauden levyksi.


title: Annika Eklund

text: Kesän 2008 jälkeen Eklund jäi äitiyslomalle ja synnytti ensimmäisen lapsensa. Eklund asuu nykyään Sipoossa. Hän on koulutukseltaan musiikkipedagogi ja suuntautunut musiikkileikkikoulunopettajaksi.


title: Annika Eklund

text: Vuonna 2009 Eklund oli ehdolla Iskelmä Finlandia -palkinnon saajaksi.


title: Annika Eklund

text: Eklund on esiintynyt radiossa ja televisio-ohjelmissa "Speden spelit", "Hecumania", "Tuttu juttu", "Huvin vuoksi", "Kymppitonni", "Tartu mikkiin" ja "Neljän tähden illallinen". Lisäksi Eklund on vieraillut Yön albumilla "Kuolematon" esittäen kappaleen ”Pettävällä jäällä” yhdessä Olli Lindholmin kanssa. Eklund myös osallistui vuonna 2005 Yön Kuolematon-kiertueeseen.


title: Bolero (täsmennyssivu)

text: Bolero voi tarkoittaa seuraavia:


title: Nelsonjoki

text: Nelsonjoki () on 644 kilometriä pitkä joki Manitoban provinssin pohjoisosassa keskisessä Kanadassa. Se ulottuu Winnipegjärvestä Hudsoninlahteen ja on osa Winnipegjärven valuma-aluetta. Joki virtaa Kanadan kilpenä tunnetun kallioperäisen alueen halki ja muodostaa matkalla suuria järvialtaita, kuten Playgreen-, Cross-, Sipiwesk-, Split- ja Stephensjärvet.


title: Nelsonjoki

text: Koska Nelsonjoki on Winnipegjärven laskujoki, sen valuma-alueeseen kuuluvat Saskatchewan-, Red- ja Winnipegjoki järven yläjuoksulla. Winnipegjärven lisäksi Nelsonjokeen virtaa vettä myös Grass- ja Burntwoodjoesta. Joki laskee Hudsoninlahteen York Factoryn kylän lähellä, missä sen virtaama on 2 066 m³/s suuren valuma-alueen ansiosta.


title: Nelsonjoki

text: Yläjuoksulta lukien Nelsonjoen varrella sijaitsevat seuraavat paikkakunnat:


title: Nelsonjoki

text: Englantilainen tutkimusmatkailija Sir Thomas Button nimesi joen Robert Nelsonin mukaan talvehtiessaan miehistöineen sen suulla 1612. Alueella käytiin kiivaita kamppailuja Hudson's Bay Companyn ja North West Companyn välillä alueen turkiskaupan yksinoikeudesta. Tärkeimmäksi kauppareitiksi sisämaahan tuli kuitenkin Hayesjoesta, joka laskee Hudsoninlahteen lähellä York Factorya.


title: Nelsonjoki

text: Nykyisin Nelsonjoen suurta vesimäärää ja pudotusta käytetään hyväksi sähköntuotannossa vesivoimalla. Patojen ja voimalaitosten rakentaminen on aiheuttanut katkeruutta alueen alkuperäisasukkaiden joukossa, sillä heidän kotiseutunsa ovat jääneet tekojärvien alle ja tulevaisuutensa on uhattuna.


title: Azmol

text: Azmol (ОАО Азовские смазки и масла, Azovan voiteluaineet ja öljytuotteet) on Ukrainan Naftogazin omistama öljynjalostusyhtiö. Yhtiön ulkomaanvienti suuntautuu mm. Romaniaan ja Uzbekistaniin. Ulkomaansuhteista merkittävä on myös Castrol Marine Oil, jonka kanssa yhteistyössä Azmol tuottaa laivojen moottoreihin voiteluaineita. Muita Azmolin tuotteita ovat bitumi, maalit ja pinnankäsittelyaineet sekä pakkausmateriaalit.


title: Azmol

text: Azmol oli myös vuonna 2005 järjestämässä seitsemättä Dneprin rallia, ja yhtiöllä oli siellä oma joukkue. N4-luokassa yhtiön ajajista Valeri Razumovski parinaan Igor Sultanov voitti mestaruuden ja Sergei Perets parinaan Kirill Nesvit saavutti kolmannen sijan.


title: Bosporinsalmi

text: Bosporinsalmi () on Istanbulissa Turkissa sijaitseva kapea salmi, joka erottaa Euroopan ja Aasian maanosat. Salmi yhdistää Mustanmeren ja Marmaranmeren. Lähellä salmen Marmaranmeren-puoleista päätä siitä työntyy länteen pitkä lahti, Kultainen sarvi.


title: Bosporinsalmi

text: Bosporinsalmi on noin 30 kilometriä pitkä, ja leveyttä sillä on leveimmässä kohdassa 3 700 metriä ja kapeimmassa kohdassa 700 metriä. Salmen syvyys vaihtelee 36 ja 124 metrin välillä. Mustaltamereltä tulee voimakas pintavirtaus ja syvemmällä (noin 40 metristä alaspäin) heikompi takaisinvirtaus.


title: Bosporinsalmi

text: Bosporinsalmi on yksi maailman liikennöidyimmistä laivaväylistä. Vuonna 2003 tuli voimaan säädös, jonka mukaan yli 200 metriä pitkät alukset ja vaarallista lastia kuljettavat alukset voivat liikennöidä salmessa vain päiväsaikaan. Ennen säädöstä salmella oli tapahtunut useita haaksirikkoja.


title: Bosporinsalmi

text: Salmen yli johtaa kaksi moottoritiesiltaa, vuonna 1973 valmistunut Bosporinsilta () ja vuonna 1988 valmistunut Fatih Sultan Mehmetin silta (). Näiden lisäksi salmen Mustanmeren puoleisen pään ylittää Yavuz Sultan Selimin raide- ja moottoriliikennesilta, joka avautui liikenteelle 26. elokuuta 2016. Salmen ali johtaa vuonna 2013 valmistunut rautatietunneli, Marmaray, joka yhdistää Istanbulin Euroopan ja Aasian puoleiset paikallisjunaradat. Peruskorjauksen jälkeen niistä muodostuu yhtenäinen 76 kilometrin pituinen kaupunkirata.


title: Jari Latomaa

text: Jari Latomaa on suomalainen muusikko. Hän on ollut Yö kosketinsoittajana. Hän kuuluu yhtyeisiin Yö, Still ja Riemudivisioona. Latomaa soittaa koskettinsoittimia, harmonikkaa ja toimii taustalaulajana. Hän on sovittanut monia kappaleita. Hän on myös koonnut, ohjelmoinnut, äänittänyt ja tuottanut levyjä. Latomaa on toiminut yhteistyössä myös Lovexin, Uniklubin, White Flamen ja Pate Mustajärven kanssa.


title: Jari Latomaa

text: Jari on tehnyt myös sävellyksiä mm. Pate Mustajärvelle, Taikakuulle ja Yölle.


title: Paroalho

text: Paroalho on Rauman ydinkeskustasta parisen kilometriä kaakkoon sijaitseva kaupunginosa, joka koostuu suurimmaksi osaksi omakotitaloista – eräs tyypillinen talotyyppi Paroalholle onkin 1950–1960-luvulla rakennettu, lautaverhottu "rintamamiestalo". Yhteensä omakotitaloja Paroalhossa on nelisensataa. Alueella on myös Paravaheen ja Monnankadun kerrostalot sekä Hiuknummentien rivitalot.


title: Paroalho

text: Paroalhossa on muun muassa kaksi pienehköä lähikauppaa, apteekin, pankin ja seurakunnan toimipiste (Haappusten kirkko) . Myös peruskoulun 1.–6. luokat (Nanun koulu) sekä Rauman lukio sijaitsevat alueen lähistöllä.


title: Nome

text: Nome on kaupunki Alaskassa. Se sijaitsee Sewardin niemimaan lounaisosassa Beringinmeren rannalla.


title: Nome

text: Nomen asukasluku oli 3 505 (vuoden väestönlaskennassa), joista 51,04 % on etnisesti Amerikan alkuperäisasukkaita. Perustamisensa vuoden 1898 jälkeen sitä kutsuttiin lyhyen aikaa nimellä Anvil City.


title: Nome

text: Inupiatit metsästelivät Alaskan länsiosassa jo esihistoriallisilla ajoilla, mutta Nomessa ei ollut pysyvää asutusta ennen vuotta 1898 jolloin kolme ruotsalaista Jafet Lindberg, Erik Lindblöm ja John Brynteson löysivät kultaa Anvil Creekista. Uutiset saapuivat Klondiken kultakaivauksille samana talvena ja seuraavana vuonna Nomessa oli jo 10 000 asukasta. Vuonna 1899 löytyi kultaa alueen hiekkarannikoilta ja keväällä 1900 tuhansia kullanetsijöitä saapui Seattlen ja San Franciscon satamista höyrylaivoilla. Vuoden loppuun mennessä telttakaupunki hiekkarannalla levittäytyi 48 kilometrin matkalle Cape Rodneysta Cape Nomeen.


title: Nome

text: Vuosien 1900–1909 aikana Nomen väkiluvun arvioidaan olleen parhaimmillaan 20 000. Vuoden 1900 väestönlaskennassa se oli 12 488, joka teki Nomesta Alaskan territorion suurimman kaupungin.


title: Nome

text: Tulipalot vuosina 1905 ja 1934 ja kovat myrskyt 1900, 1913, 1945 ja 1974 tuhosivat suurimman osan Nomen kultaryntäyksen aikaisesta arkkitehtuurista.


title: The Hollies

text: The Hollies on brittiläinen rock/pop-yhtye, joka perustettiin Manchesterissa vuonna 1962. Yhtyeen tunnetuimpia menestyskappaleita ovat muun muassa "I'm Alive", "Bus Stop", "Stop Stop Stop", "He Ain't Heavy, He's My Brother", "Long Cool Woman (in a Black Dress)" ja "The Air That I Breathe". Yhtye on nimetty vuonna 1959 menehtyneen yhdysvaltalaislaulaja Buddy Hollyn mukaan.


title: The Hollies

text: The Holliesin nimi Britannian singlelistoilla näkyi jo toukokuussa 1963, kun heidän levyttämänsä kappale "(Ain't That) Just Like Me" nousi sijalle 25. Tästä alkoi pitkäaikainen menestys, kun hittilevyt seurasivat toisinaan lähes katkeamattomana sarjana. Vuonna 1965 myyntilistojen ykköseksi nousi Britteinsaarilla Hollies-single "I'm Alive". Tämän kappaleen myötä suosio alkoi laajeta nopeasti. Kun Hollies löi itsensä läpi Yhdysvalloissa vuoden 1966 aikana, alkoivat heidän monet hittinsä ylittää miljoonan myydyn levyn rajan ja suosio levitä myös Manner-Eurooppaan.


title: The Hollies

text: The Hollies on alkujaan kotoisin Manchesterin kaupungista ja heidän alkuperäinen kokoonpanonsa muodostui viidestä soittajasta, jotka olivat Allan Clarke, Vic Steele, Graham Nash, Jeremy Levine sekä Don Rathbone. Viisikon jäsenistä Clarkella ja Nashilla oli jo aiemmin ollut yhteisiä musiikillisia kuvioita, sillä he olivat esiintyneet puoliammattilaisena duona nimillä Guytones, Two Teens sekä Ricky & Dane.


title: The Hollies

text: Soittaessaan liverpoolilaisella Cavern-klubilla vuonna 1963 Hollies kiinnitti paikalla olevien kykyjenetsijöiden huomion itseensä. Monikansallisen EMI-yhtiön alaisuudessa toimivan levymerkki Parlophonen edustajat päättivät ottaa Holliesin siipiensä suojaan, jonne oli aiemmin otettu myös The Beatles. Vaikka Hollies ei pystynyt hyödyntämään brittiläisen popmusiikin nostattamaa alkuaikojen hysteriaa, pääsi se osalliseksi tästä löydettyään oman tyylinsä laulaa sointuvasti yhteen. Tästä ensimmäisenä osoituksena oli vuonna 1964 ilmestynyt "Here I Go Again". Seuraavat singlet "Look Through Any Window" ja "Yes I Will" vakiinnuttivat Holliesin asemaa. Jo ennen suosion alkua osa Holliesin jäsenistä vaihtui. Levine korvattiin Tony Hicksillä, kun taas Steele, Rathbone ja vuonna 1963 mukaan tullut Erick Haydock joutuivat antamaan paikkansa rumpali Bobby Elliotille ja bassokitaristi Bernie Calvertille, joka tuli kuitenkin mukaan vasta vuoden 1966 alussa. Tästä alkoi kolme vuotta kestänyt menestys viisikolle Nash, Clarke, Hicks, Elliot ja Calvert.


title: The Hollies

text: Suurelta osalta The Holliesin suosio perustui tarttuviin melodioihin sekä puhtaaseen yhteislaulantaan, jossa oli kirkas helposti tunnistettava soundi ja josta tuli heidän tavaramerkkinsä. Kolmiäänisen laulusoundin tuottivat Clarke, Nash ja Hicks. Vaikka Holliesin LP-levyt eivät olleet suuria menestyksiä oli singlejen suosio taattu. Vuosina 1966-69 levytetyt "I Can't Let Go", "Bus Stop", "Stop, Stop, Stop", "On a Carousel", "Carrie Anne", "Jennifer Eccles", "Listen to Me" ja "Sorry Suzanne" olivat ympäri maailman suosittuja Hollies-kappaleita.


title: The Hollies

text:
Musiikilliset erimielisyydet repivät kuitenkin Holliesin rivejä. Perustajajäsen Graham Nash halusi muuttaa yhtyeen tyyliä kokeilevampaan suuntaan saamatta idealleen kannatusta. Nashin toivomuksesta levytettiin vuonna 1967 single "King Midas in Reverse", jonka taustalla soivat jouset ja torvisoittimet, ja joka poikkesi selvästi totutusta Holliesin luomasta tyylisuunnasta. Sen b-puoleksi tuli "Everything is Sunshine".
Single menestyi suhteellisen huonosti katkaisten sitä edeltäneen hittien sarjan. Isossa-Britanniassa sen paras sijoitus oli 18. Tunnettu manageri Mickie Most totesi Nashille että yhtyeen tulisi pysyä selkeästi omassa tyylissään, millä oli suuri vaikutus hänen päätökseensä lähteä yhtyeestä voidakseen olla vakavammin otettava muusikko.
Yhtye teki 1967 kaksi kokonaisuuksiksi tarkoitettua psykedeelissävytteistä albumia "Evolution" ja "Butterfly", joilta ei siten julkaistu singlekappaleita. Suunta herätti ristiriitoja yhtyeen jäsenissä ja osaksi protestimieliala oli avointa; ""Olemme yhtä psykedeelisiä kuin kaverit tilaamassa tuoppia olutta""


title: The Hollies

text:
Yhtyeen totuttua pop-tyyliä oleva single "Jennifer Eccles" palautti yhtyeen listamenestyksen. Lopullisen päätöksen lähdöstä Nash teki "The Hollies Sing Dylan" -albumin jälkeen, sillä hän halusi jatkaa kunnianhimoisempaa linjaa. Hänen ja Holliesin tiet erkanivat Nashin siirtyessä Crosby, Stills and Nash -yhtyeseen. Tämän yhtyeen ensimmäinen suuri hitti oli "Marrakesh Express", jota Nash oli ehdottanut Holliesille.
Allan Clarkelle parhaan ystävän lähtö kokoonpanosta oli kova pala. Nash korvattiin vuonna 1969 Terry Sylvesterillä, jonka ura alkoikin Holliesien riveissä lupaavasti. Hän oli mukana ”He Ain’t Heavy, He’s My Brother” -kappaleella, jota myytiin maailmalla yli 2,5 miljoonaa kappaletta.
Vaikka listamenestys ei loppunut Graham Nashin lähtöön, oli Hollies-soundin perustana pidetty Nashin ja Clarken stemmalaulanta poissa.


title: The Hollies

text: 1970-luvun aikana Holliesin suosion hiipui, mutta ilman singlemenestyksiä he eivät tälläkään vuosikymmenellä jääneet. "I Can't Tell the Bottom from the Top" nousi Britteinsaarilla vuoden 1970 keväällä kymmenen myydyimmän singlen joukkoon. Seuraavana vuonna Allan Clarke siirtyi lyhyeksi jääneelle soolouralleen. Hänen paikkansa täytti ruotsalainen Mikael Rickfors. Clarkin jo lähdettyä yhtyeestä nousi hänen Holliesin riveissä laulamansa "Long Cool Woman (in a Black Dress)" Yhdysvaltojen eniten myydyksi singleksi. Rickforsista pyrittiin kuitenkin tekemään Holliesin uusi ykkösääni ja levymerkki Polydor julkaisi hänen laulamansa singlen "The Baby" Englannissa samaan aikaan Clarken tulkitseman "Long Cool Woman" -laulun kanssa, jonka julkaisi levymerkki EMI. Tämä hämmensi brittiläiset fanit, kun uusi ja vanha Hollies taistelivat listoilla toisiaan vastaan. Rickfors toimi vokalistina myös yhtyeen vuonna 1972 ilmestyneellä "Romany"-albumilla.


title: The Hollies

text: Allan Clarkin laulaman "Long Cool Woman" -singlen suuri menestys Amerikassa vaikeutti uuden Holliesin kokoonpanon ja eritoten laulusolisti Rickforsin yleistä hyväksyntää niin kotimaassa kuin sen ulkopuolellakin. Clarke palasikin yhtyeeseen vuonna 1973 jättäen menestyksemättömäksi osoittautuneen uransa soololaulajana ja korvaten kokoonpanosta poistuneen Rickforsin.


title: The Hollies

text: Vuonna 1974 julkaistu single "The Air That I Breathe" palautti The Holliesin listojen kärkipaikoille niin Britteinsaarilla kuin kymmenissä muissakin maissa. Seuraavan vuosikymmenen lopulla Hollies sai kohdalleen odottamattoman levymenestyksen, kun muuan olutmerkki mainosti televisiossa tuotettaan "He Aint Heavy" -kappaleen avulla. Tämän seurauksena jo kertaalleen menestystä saavuttanut levytys nousi Britanniassa myyntitilaston ykköseksi syyskuussa 1988.


title: The Hollies

text: Vuonna 1993 Hollies vastaanotti Ivor Novello -palkinnon kunnianosoituksena myötävaikutuksesta brittiläiselle musiikille. Ura jatkui edelleen joskin kokoonpanon miehitys vaihtui hiljalleen. Kun johtavan laulajan asemassa oleva Allan Clarke päätti vetäytyä vuonna 1999 sivuun, siirtyi hänen paikalleen 1960-luvulla The Moven riveissä suosiota niittänyt Carl Wayne, joka toimi Holliesien laulusolistina neljän seuraavan vuoden ajan.


title: The Hollies

text: Vuonna 2003 EMI julkaisi kuuden CD-levyn boksin "Long Road Home 1963–2003", johon on taltioitu Holliesin musiikkia viideltä eri vuosikymmeneltä.


title: Päivi Lepistö

text: Päivi Elina Lepistö (s. 15. toukokuuta 1973 Kihniö) on suomalainen laulaja. Hän on toiminut Movetron-yhtyeen laulajana vuodesta 1994. Vuonna 2002 hän julkaisi albumin "Yöperhonen", jonka ensimmäisenä singlenä julkaistiin vuotta aiemmin kappale ”En kaipaa sua”. Hänen sooloprojektissaan soittivat tällöin basisti Jykä Sirainen, kosketinsoittaja Petri Alanko, kitaristi Janne Lahtinen ja rumpali Antti Mäkelä. Movetroniin kuuluvat Lepistön lisäksi Jukka Tanttari (syntetisaattori) ja Timo Löyvä (syntetisaattori).


title: Päivi Lepistö

text: Lepistö laulaa kaksinlauluna kappaleen ”Etkö unta saa?” Yön "Rakkaus on lumivalkoinen" -albumilla Olli Lindholmin kanssa ja toimii taustalaulajana Yön "Kuolematon"-albumin ”Nousevan auringon valoon” -kappaleessa.


title: Päivi Lepistö

text: Päivi Lepistö on kotoisin Kihniöstä, mutta asuu nykyään Tampereella. Hän on naimisissa muusikko Asko ”Daffy” Terävän kanssa ja hänellä on kaksi lasta.


title: Päivi Lepistö

text: Vuonna 2007 Movetron teki paluun lavoille. Seuraavana vuonna keväällä yhtye julkaisi kokoelman "Irtokarkkeja – makeimmat hitit" sekä syksyllä uuden albumin "Ei kenenkään maa".


title: Päivi Lepistö

text: Lepistö on kuultu vierailevana esittäjänä usealla Aamupoikien esittämällä kappaleella, muun muassa ”Eurodance” ja ”Jäätelökesä”. Päivi laulaa myös vierailevana solistina Juha Mäkkeli ja Vierailevat ystävät -yhtyeen singlellä ”Junamatkalla”. Single ilmestyi kesällä 2011. Lisäksi Päivi on solistina suomalaisen lauluntekijän Juha Mäkkelin tekemällä norjalaiselle rallitähdelle Andreas Mikkelsenille omistetulla tribuuttilaululla, jonka englanninkielinen versio ”Your day” ilmestyi kesällä 2013. Laulusta tehty espanjankielinen versio ”Su dia” ilmestyi keväällä 2015.


title: Lauhanvuoren kansallispuisto

text: Lauhanvuoren kansallispuisto sijaitsee Kauhajoen ja Isojoen rajalla, Etelä-Pohjanmaalla. Kansallispuiston pinta-ala on 53 km², ja se on perustettu vuonna 1982. Lauhanvuori erottuu 231-metrisenä Pohjanmaan muuten tasaisesta maastosta, ja se onkin yksi Länsi-Suomen korkeimmista kohdista. Lauhanvuoren kasvillisuus ja geologia ovat lähialueesta poikkeavia. Kansallispuistossa on lähdepuroja, lähteikköjä, allikkoisia soita, karuja mäntykankaita sekä muinaisia rantakivikoita eli kivijatoja. Koska puisto sijaitsee Suomenselän vedenjakajalla, sen luontoon kuuluu sekä pohjoisia että eteläisiä lajeja.


title: Lauhanvuoren kansallispuisto

text: Kansallispuisto sopii hyvin päiväretkikohteeksi. Ensimmäiset patikoijat saapuivat 1950-luvulla. Puistoa hoitaa Metsähallitus, merkittyjä reittejä siellä on noin viisitoista kilometriä.


title: Lauhanvuoren kansallispuisto

text: Lauhanvuoren kansallispuisto kuuluu alueeseen, jolle ollaan hakemassa Unescon alaista Geopark-statusta. Alueen alkuperäiseen lajistoon kuuluva metsäpeura ollaan palauttamassa Lauhanvuoren luontoon. Ensimmäiset eläimet tuotiin totutustarhaan syksyllä 2017.


title: Lauhanvuoren kansallispuisto

text:
Jääkauden lopulla 9 300 vuotta sitten mannerjäätikkö vetäytyi Lauhanvuoren alueelta, ja vuoren lakialueesta tuli keskellä Ancylusjärven ulappaa sijaitseva yksinäinen saari. Korkeimmillaan rantaviiva oli 203 metrin korkeudessa nykyisen vuoren rinteellä. Maa nousi nopeasti seuraavan tuhannen vuoden kuluessa ja vuoren rinteille muodostui lukuisia rantavalleja ja varsinkin läntiselle rinteelle monia hiekkadyynejä.
Lauhanvuori oli aina 1600-luvulle saakka erämaata, jossa Satakunnan asukkaat kävivät metsästämässä. Kylien alettua kehittyä Lauhanvuoren ympäristöön paikalliset asukkaat alkoivat käyttää aluetta metsästykseen.


title: Lauhanvuoren kansallispuisto

text: Lauhanvuoren metsiä on aikojen saatossa käytetty monin eri tavoin. 1700- ja 1800-luvuilla nykyisen kansallispuiston reunaosissa kasvaneita mäntyjä kaadettiin tervanpolttoa varten. Vielä nykyisinkin puistossa voi nähdä muutaman tervahaudan perustukset. Terva vietiin myytäväksi Kristiinankaupunkiin Lauhanvuoren läpi kulkevaa kaupunkitietä pitkin. Tervahaudat sijaitsivat monesti tuohon aikaan niin kaukana, että haudalle rakennettiin hautasaunoja. Näissä hautasaunoissa oli yksinkertainen kiuas ja nukkumista varten laveri. Metsämiehet käyttivät hautasaunoja pysähdyspaikkoina, ja eri vainoaikoina niissä myös piileskeltiin. Perimätiedon mukaan Lauhanvuoren alueella sijaitsevalla Majaluomanhaudalla "kasakat tappoivat saunallisen väkeä, kun piika oli ilmoittanut piilopaikan, mutta hänetkin surmattiin". Tämä tarina on mahdollisesti peräisin isonvihan ajoilta, koska tällaisia joukkomurhia ei tunneta myöhempien vihollisuuksien ajoilta. 1800-luvulta vuoteen 1905 Lauhanvuoren hiekkakivestä valmistettiin myllynkiviä.


title: Lauhanvuoren kansallispuisto

text: Puutavaran arvo alkoi tervan kysynnän vähetessä kasvaa. 1850-luvulta lähtien alueella alettiin tehdä mittavia hakkuita. Männynistutukset alkoivat 1870-luvulla. Lauhanvuoren itäiset alueet olivat valtion omistuksessa ja läntiset osat yksityisomistuksessa vuoteen 1936 saakka, jolloin valtio osti ne. Vuonna 1917 valtion omistamilla mailla alkoivat soiden kuivatukset. Moni suo tosin todettiin liian köyhäksi kasvualustaksi puille. 1920-luvulla läntisilläkin alueilla alkoivat soiden kuivatukset. Metsäpalot olivat yleisiä, ja esimerkiksi vuonna 1925 nykyisen kansallispuiston pohjoisosasta paloi 225 hehtaarin alue. 1930-luvulle saakka Lauhanvuoren soita käytettiin laidunnuksessa. 1920–1950-luvuilla Lauhanvuori oli taloudellisesti merkittävimmillään, kun alueella tehtiin mittavia metsänistutuksia ja hakattiin metsää puutavaraksi. Lisäksi metsään hakattiin suorat palokujat metsäpalon varalta. Näin paloa voitaisiin paremmin hallita.


title: Lauhanvuoren kansallispuisto

text: Alueen metsiä käytettiin metsätaloudessa vielä 1970-luvullakin, ja täysin hyödyntäminen päättyi vasta vuonna 1982, kun kansallispuisto perustettiin. Vuoren laelle oli siirretty sotien jälkeen vanha metsäkämppä. Aluksi sitä käyttivät hakkuumiehet, ja myöhemmin metsänvartija piti sitä tukikohtanaan. Kämppä paloi syksyllä 2005.


title: Lauhanvuoren kansallispuisto

text: Jo vuosikymmeniä sitten ymmärrettiin vuoren arvo viljelys- ja laidunmaana. Vuorella onkin viljelty perunaa, laidunnettu karjaa sekä juhlittu juhannusta. Halla vaikeutti perunanviljelyä alavilla mailla, minkä vuoksi viljelykset perustettiin Lauhanvuoren rinteille. Perunaa viljeltiin rinteillä 1800-luvun alusta 1930-luvulle saakka. Menneiden aikojen muistoksi laen luontopolun varressa on nykyisinkin perunaviljelys. Noin vuodesta 1900 lähtien Lauhanvuori on ollut suosittu luokkaretkikohde. Ensimmäiset patikoijat saapuivat alueelle 1950-luvulla.


title: Lauhanvuoren kansallispuisto

text: Vuonna 1973 ympäristönsuojelun neuvottelukunta ehdotti Suomen kansallispuistoverkon kehittämisohjelmassaan Lauhanvuoren kansallispuiston perustamista. Puiston pinta-ala olisi 5 060 hehtaaria. Myöhemmin kansallispuistokomitea esitti alueelle 5 550 hehtaarin kokoista kansallispuistoa. Vuonna 1982 Lauhanvuoren alueelle perustettiin kansallispuisto. Alun perin kansallispuisto käsitti noin 2 600 hehtaarin alueen, jonka rajaus perustui vuonna 1979 maa- ja metsätalousministeriön asettaman kansallis- ja luonnonpuistojen rajaustyöryhmän esitykseen. Rajaustyöryhmä totesi, että puiston lopullinen rajaus muotoutuu vasta, kun valtio on saanut luonnonsuojelutarkoituksiin tapahtuvien maiden ostotoiminnan päätökseen. Tuohon aikaan puistot sisälsivät paljon yksityismaita. Vuonna 1993 kansallispuistoon liitettiin Majaleton, Nokilammennevan ja niin sanottu Pohjois-Lauhan alue sekä ostotiloja, jotka liittyivät näihin. Myös Majaluoman luonnontilaisena säilynyt osa, laskuojaton Ahvenlampi sekä kaksi kivijataa tulivat osaksi kansallispuistoa. Yhteensä puiston ala kasvoi 1 050 hehtaarilla. Liitetyt alueet muun muassa eheyttivät kansallispuistoa sekä sisälsivät varsin merkittäviä erilliskohteita Lauhanvuoren luonnon monimuotoisuuden säilyttämisen kannalta. Kansallispuiston laajentamisesityksestä pyydettiin lausunnot Isojoen ja Kauhajoen kunnilta, Metsähallitukselta, Maanmittauslaitokselta, maa- ja metsätalousministeriöltä, Vaasan läänin seutukaavaliitolta, Vaasan lääninhallitukselta ja Suomen luonnonsuojeluliitolta. Yksikään taho ei vastustanut laajentamista.


title: Lauhanvuoren kansallispuisto

text: Lauhanvuori on moreeni- ja kalottivuori, joka kohoaa noin sata metriä ympäröiviä alueita ylemmäs 231 metrin korkeuteen. Se on yksi Länsi-Suomen korkeimmista kohdista, ja Lauhanvuoren aluetta kutsutaankin Länsi-Suomen Lapiksi. Vuoren laella sijaitseva neliökilometrin kokoinen alue paljastui 9 300 vuotta sitten mannerjäätikön vetäydyttyä alueelta, eikä tämä lakialue koskaan ole ollut veden alla. Laki olikin aluksi keskellä Ancylusjärven ulappaa sijaitseva yksinäinen saari.


title: Lauhanvuoren kansallispuisto

text: Vesi kulutti ja huuhtoi Itämeren merivaiheiden aikana Lauhanvuoren rinteitä. Tuuli, jää ja aallot muokkasivat maata, joka nousi vedestä vähitellen. Nykyisin tämän muokkaustyön tulokset ovat nähtävissä vuoren rinteillä erilaisina rantamuodostumina, kuten eroosiotörminä, sulavesikuruina, rantatasanteina ja rantavalleina. Kivijadat ovat muodostumista ehkä tunnetuimpia. Kivijadalla tarkoitetaan muinaista rantakivikkoa, jossa ei ole kasvillisuutta. Suurimmilla hiekkakivijadoilla on mittaa satoja metrejä, ja ne ovat kymmenien metrien levyisiä. Nämä kivijadat sijaitsevat Lauhanvuoren alarinteillä. Vuoren hiekkakivestä koostuvaa maaperää onkin mahdollista tutkia ainoastaan kivijadoissa. Muissa paikoissa hiekkakivi on paksun turve-, moreeni- tai hiekkakerroksen alla. Vuorenrinteiden lähteiden lukumäärä on poikkeuksellisen suuri. Muun muassa Pohjanlahteen laskevat Karvianjoki, Isojoki eli Lapväärtinjoki ja Kauhajoki saavat alkunsa näistä lähteistä. Kaikki merkittävimmät lähteet eivät kuitenkaan kuulu kansallispuiston alueeseen. Esimerkiksi Huhtakorvenkivijadan lounaispuolella sijaitseva lähteikkö sijaitsee yksityismaalla kansallispuiston ulkopuolella. Lauhanvuori on Suomen eteläisin paikka, jossa puiden latvuksiin muodostuu ilman kosteuden tiivistymisestä aitoa tykkylunta.